Minyak masak peket cukup menjelang Aidilfitri
Oleh ISWAN SHAFIQ ISA

7 April 2023, 6:24 pm
SEBERANG PERAI – Kementerian Perdagangan Dalam Negeri dan Kos Sara Hidup (KPDN) memberi jaminan yang semua barang kawalan termasuk minyak masak peket bersubsidi adalah mencukupi menjelang perayaan Aidilfitri nanti.
Menterinya, Datuk Seri Salahuddin Ayub berkata, jaminan itu diberi susulan dakwaan masih terdapat rungutan dalam kalangan pengguna terutamanya mengenai masalah kekurangan barang kawalan itu di pasaran ketika ini.
Dalam isu melibatkan minyak masak peket itu katanya, tidak timbul sebarang krisis dan bekalan yang disalurkan iaitu sehingga 60,000 metrik tan sebulan adalah mencukupi setakat ini.
“Saya juga ada terima aduan dan mengakui bahawa memang terdapat dapat kekurangan bekalan (minyak masak peket) dan ia berlaku di beberapa tempat yang tertentu dan pada masa tertentu.
“Tapi, kalau aduan itu kita terima cepat, dalam masa yang singkat juga, pegawai (KPDN) akan bertindak dan pastikan bekalan tersebut diperiksa. Kalau memang betul ada masalah, mereka (pegawai) akan usaha untuk dapatkan bekalan dari tempat lain (buat sementara waktu),” katanya.
Beliau ditemui pemberita ketika melancarkan Program Memacu Kehidupan di Hari Raya Aidilfitri Inisiatif bersama Bakul Rahmah yang dijalankan dengan kerjasama Petronas Dagangan Berhad (PDB) serta beberapa agensi berkaitan di stesen minyak Petronas berhampiran Lebuh Raya Kulim-Butterworth (BKE) hari ini.

Mengulas lanjut, Salahuddin berkata, antara faktor yang menjurus ke arah kekurangan bekalan minyak masak peket itu adalah disebabkan oleh pelaksanaan Skim Penstabilan Harga Minyak Masak (ECOSS) selain isu kredit melibatkan peruncit dan pemborong.
“Bagaimanapun, itu hanya kes terpencil sahaja. Tapi, kalau berlaku juga, boleh adukan dengan segera untuk kita bertindak cepat bagi memulihkan bekalan,” katanya.
Tambah beliau, selain bekalan minyak masak peket, bekalan ayam, telur ayam dan sayur-sayuran juga adalah mencukupi sehingga Aidilfitri nanti berdasarkan fakta-fakta yang dikongsikan bersama khususnya dengan Kementerian Pertanian dan Keterjaminan Makanan ketika ini. – KOSMO! ONLINE


Anwar rai kepimpinan politik kerajaan Perpaduan berbuka puasa
Oleh MOHD. HUSNI MOHD. NOOR

7 April 2023, 8:25 pm
PUTRAJAYA – Hari kelima dan terakhir majlis iftar di Kompleks Seri Perdana bersama Perdana Menteri, Datuk Seri Anwar Ibrahim di sini, hari ini meraikan kepimpinan parti politik di bawah kerajaan Perpaduan.
Hadir sama kepimpinan tertinggi Parti Keadilan Rakyat (PKR), Barisan Nasional (BN), DAP, Parti Amanah Negara (Amanah), Parti Warisan Sabah (Warisan) dan Parti Ikatan Demokratik Malaysia (MUDA).
Majlis turut dihadiri isteri Perdana Menteri, Datuk Seri Dr. Wan Azizah Wan Ismail; Naib Presiden PKR, Datuk Seri Amirudin Shari; Setiausaha Agong PKR, Datuk Seri Saifuddin Nasution Ismail dan Ketua Penerangan PKR, Fahmi Fadzil.
Turut kelihatan Naib Presiden MIC, T. Mohan dan Timbalan Presiden Parti Bersatu Rakyat Sabah (PBRS), Datuk Arthur Joseph Kurup. – KOSMO! ONLINE


Wanita terkejut biawak gemuk ceroboh bilik air
Oleh KOSMO!

7 April 2023, 8:00 pm
JAKARTA – Sebuah klip video tular di media sosial Indonesia memaparkan seekor biawak besar menceroboh masuk ke dalam sebuah bilik air melalui lubang udara, lapor laman berita Liputan 6 hari ini.
Video itu dimuat naik dalam akaun TikTok @alyaaziyya.
Menurut pemilik akaun tersebut, kejadian itu berlaku selepas dia bangun dari tidur pada waktu siang.
Apabila memasuki bilik air, wanita itu ternampak seekor biawak hitam tersangkut pada lubang udara bilik airnya.
Dia kemudian bersembunyi di sebalik pintu tandas dan merakam biawak itu melihat kawasan di dalam bilik air.
Wanita itu sempat meminta bantuan daripada pengawal keselamatan, namun dia tidak datang ke rumah mangsa. Akhirnya biawak itu berjaya masuk ke dalam rumahnya.

Orang ramai memenuhi ruangan komen kerana aksi biawak itu dianggap menakutkan.
“Jumpa cicak dalam bilik air pun dah trauma, berani betul perempuan ni. Kalau saya jadi awak memang saya panggil mak,” komen seorang netizen.
“Gemuk betul biawak ni, nak keluar tersangkut pula,” komen netizen lain. – Agensi


Ekspatriat bukan Islam berpuasa sejak 22 tahun lalu semasa Ramadan
Oleh KOSMO!

7 April 2023, 6:30 pm
DUBAI, Emiriyah Arab Bersatu (UAE) – Seorang ekspatriat di UAE, Vinod Nambiar adalah salah seorang penduduk bukan Islam yang berpuasa sejak 22 tahun lalu sebagai solidariti dengan masyarakat Islam, lapor portal berita Khaleej Times semalam.
Latar belakang perjalanan puasanya bermula pada 2001 ketika dia bekerja di Malappuram, selatan India.
“Malappuram mempunyai penduduk Islam yang ramai. Pada masa itu, saya tidak tahu banyak tentang bulan Ramadan, kepentingannya dan apa yang berkaitan dengannya.
“Namun, saya suka bergaul dengan komuniti di sana. Penghuni tempat itu agak sederhana. Ia adalah kehidupan yang sederhana dan saya cuba menyesuaikan diri dengan semua orang,” katanya.
Vinod yang pada mulanya tidak menyedari bahawa umat Islam yang berpuasa tidak makan dan minum dari subuh hingga senja. Dia telah pergi mencari makanan di kampung setiap hari pada bulan Ramadan.
“Namun, semuanya tutup, tidak ada makanan. Sesetengah orang menyedari bahawa saya berasa lapar pada waktu makan tengah hari, malah ada seorang yang menjemput saya ke rumahnya pada bulan Ramadan, menawarkan saya makanan semasa mereka berpuasa.

“Bagaimanapun, saya berasa amat berat hati untuk pergi ke sana kerana saya tahu seluruh keluarganya berpuasa. Ia adalah isyarat yang baik. Tetapi, saya tidak boleh makan apabila mereka tidak makan. Jadi saya terus berlapar,” ujarnya lagi.
Apabila Vinod datang ke UAE pada tahun 2004, dia meneruskan untuk berpuasa pada bulan Ramadan.
“Saya mula bekerja dengan UAE Exchange di sini. Isteri saya juga menggalakkan saya untuk terus berpuasa,” ujarnya. – Agensi


Sindiket bekal PATI guna pelekat palsu PLKS tumpas
Oleh MOHD RIDZAUDDIN ROSLAN

7 April 2023, 6:41 pm
PUTRAJAYA – Taktik sebuah sindiket membekalkan pendatang asing tanpa izin (PATI) menggunakan pelekat palsu Pas Lawatan Kerja Sementara (PLKS) ditawarkan pada harga RM6,000 tumpas apabila diserbu Jabatan Imigresen (JIM) pada 5 dan 6 April lalu.
Ketua Pengarah Imigresen, Datuk Ruslin Jusoh berkata, sindiket didalangi warga asing itu diserbu menerusi operasi dijalankan pegawai dan anggota Bahagian Perisikan dan Operasi Khas JIM serta dibantu Bahagian Penguatkuasaan, Putrajaya.
“Pasukan operasi menyerbu sebuah kilang dan asrama pekerja asing di Selangor serta pejabat operasi sindiket yang terletak di kawasan Brickfields, Kuala Lumpur.
“Dalam serbuan itu, pasukan operasi menahan seramai 65 orang PATI melibatkan 43 orang lelaki warga negara India, 20 orang lelaki warga negara Bangladesh dan dua orang lelaki warga negara Pakistan berumur dalam lingkungan 25 hingga 45 tahun,” katanya dalam satu kenyataan di sini tadi.
Jelasnya, dalang utama sindiket seorang lelaki warga negara India turut ditahan dalam serbuan berkenaan.
“Hasil semakan awal mendapati suspek berusia 45 tahun itu memegang Pas Ekspatriat tulen. Hasil soal siasat dan pengakuan suspek, pasukan operasi telah bergerak ke Seremban dan berjaya menahan seorang lelaki warga negara Bangladesh merupakan orang kanan sindiket.

“Semakan mendapati suspek berusia 30 tahun telah menggunakan PLKS untuk bergerak bebas di negara ini,” tegasnya.
Katanya, modus operandi sindiket ialah menubuhkan syarikat membekalkan tenaga kerja asing dan menawarkan tenaga kerja kepada majikan serta kilang yang memerlukan.
“Sekiranya dipersetujui, sindiket akan membekalkan pekerja asing yang diberikan pelekat PLKS palsu agar majikan atau kilang mempercayai bahawa mereka merupakan pekerja sah berdasarkan pelekat tertera di pasport.
“Sindiket akan mengenakan bayaran sebanyak RM6,000 untuk setiap pekerja warga asing yang inigin mendapatkan PLKS bagi membolehkan mereka bekerja di kilang tersebut.
“Sementara majikan atau kilang yang menggunakan pekerja asing ini perlu membayar gaji pekerja kepada syarikat sindiket berkenaan,” jelasnya.
Dalam pada itu, sindiket itu juga dipercayai mengaut keuntungan sebanyak RM4.5 hingga RM5 juta setahun hasil kegiatan haram dilakukan.
Kesemua ditahan disyaki melakukan kesalahan dibawah Akta Imigresen 1959/63, Peraturan-peraturan Imigresen 1963 dan Akta AMLATFPUAA 2001.
Mereka ditahan di Depot Imigresen Semenyih untuk siasatan dan tindakan lanjut. – KOSMO! ONLINE


Ahli masih perlu bayar ansuran bulanan FSA2 KWSP
Oleh KOSMO!

7 April 2023, 6:09 pm
PETALING JAYA – Kumpulan Wang Simpanan Pekerja (KWSP) memaklumkan ahli yang membuat pinjaman melalui Fasiliti Sokongan Akaun 2 (FSA2) masih perlu membayar ansuran bulanan.
Penerangan itu dibuat KWSP dalam kenyataan hari ini bagi menjelaskan maklumat tidak tepat yang tular di media sosial.
KWSP berkata, permohonan awal FSA2 akan membolehkan ahli mengambil kira simpanan di dalam Akaun 2 untuk mendapatkan pembiayaan peribadi daripada institusi perbankan.
“Bayaran hanya akan dibuat kepada pihak institusi perbankan apabila ahli telah mencapai usia 50 hingga 55 tahun, tertakluk kepada pilihan usia pengeluaran ahli.
“Pada masa sama, ahli perlu membuat bayaran ansuran bulanan seperti mana yang ditetapkan pihak perbankan,” katanya.
Terdahulu, KWSP mengumumkan semakan kelayakan FSA2 boleh dibuat secara dalam talian bermula 5 April lalu. – KOSMO! ONLINE


Budak 5 tahun guna telefon ibu beli barang online lebih RM13,000
Oleh KOSMO!

7 April 2023, 7:30 pm
WASHINGTON – Seorang budak perempuan berumur lima tahun di Amerika Syarikat (AS) membeli pelbagai mainan dan aksesori menggunakan telefon bimbit milik ibunya, lapor saluran berita Fox News.
Jessica Nunes terkejut apabila beberapa pengesahan penghantaran barang daripada peruncit online, Amazon dihantar kepada e-melnya.
“Saya melakukan log masuk ke dalam akaun Amazon dan melihat pesanan lima mainan motosikal merah jambu, lima motosikal biru, sebuah jeep dan 10 pasang but koboi perempuan,” kata Nunes.
Jelas Nunes, anak perempuannya, Lila Varisco, 5 yang belum tahu membaca dan menulis telah membuat pembelian sebanyak AS$3,000 (RM13,207) di aplikasi Amazon.
Varisco kebiasaannya tidak bermain telefon bimbit ibunya atau mana-mana peranti tanpa pengawasan. Menurut Nunes, budak itu membuat pembelian ketika memegang telefonnya selama 15 minit.
Nunes berkata, dia tidak pernah membeli apa-apa di hadapan anak perempuannya dan tidak mengetahui bagaimana budak perempuan itu belajar untuk menyelesaikan transaksi.

Dia memberitahu anaknya bahawa kesemua mainan itu akan dikembalikan. Dia berharap untuk mengajar anaknya sesuatu bermakna tentang wang. – Agensi


Gadis telan telefon bimbit selepas bertengkar
Oleh KOSMO!

7 April 2023, 5:00 pm
NEW DELHI – Seorang gadis berusia 18 tahun di India terpaksa menjalani pembedahan kecemasan selepas dia menelan sebuah telefon bimbit ketika bertengkar dengan saudara lelakinya, lapor akhbar New York Post semalam.
“Pertelingkahan adik-beradik membawa kepada masalah,” kata doktor yang terlibat dalam pembedahan itu kepada akhbar The Times of India. Pertengkaran itu berlaku di daerah Bhing, negeri Madhya Pradesh.
Dua beradik itu dilaporkan bergaduh mengenai sebuah telefon bimbit buatan China sebelum gadis itu memutuskan untuk menamatkan pertengkaran dengan menelan peranti mudah alih tersebut.
“Ketika perasaan marah memuncak semasa pertengkaran mereka, dia mengambil langkah impulsif dengan menelan telefon bimbit,” kata doktor tersebut.
Tidak lama selepas itu, gadis tersebut mengalami sakit yang teruk.
Menurut doktor, gadis itu mengalami sakit perut yang teruk sebelum dibawa oleh keluarganya ke Hospital Jaya Arogya di bandar Gwalior.

Pakar kemudian menjalankan beberapa ujian termasuk imbasan tomografi berkomputer (CT Scan), X-ray dan ultrasound.
Pakar perubatan memutuskan bahawa telefon itu tidak boleh dikeluarkan melalui kaedah yang kurang invasif seperti endoskopi, maka pisau bedah adalah satu-satunya pilihan mereka. – Agensi


Pemandu kereta langgar lampu merah, rempuh 17 motosikal
Oleh KOSMO!

7 April 2023, 6:00 pm
HANOI – Sebuah kereta melanggar lampu merah dan merempuh 17 penunggang motosikal di sebuah persimpangan di daerah Tay Ho, Hanoi kelmarin, lapor portal berita VN Express.
Kejadian itu mengakibatkan 20 orang termasuk kanak-kanak cedera.
Kereta yang dipandu lelaki bernama Hoang Ho Vinh, 63, tidak berhenti di persimpangan lampu isyarat Jalan Vo Chi Cong dan Xuan La pada pukul 4 petang (waktu tempatan).
Kenderaan itu menerusi sistem televisyen litar tertutup (CCTV) bergerak laju ke arah sekumpulan motosikal yang menunggu lampu isyarat bertukar hijau.
Kereta tersebut kemudian membelok ke kiri ke Jalan Xuan La sambil menyeret dua motosikal dan beberapa penunggang, demikian menurut saksi.
“Kejadian berlaku begitu pantas. Kereta itu melanggar banyak motosikal dan bunyiny menakutkan. Beratus-ratus orang menjerit,” kata saksi, Trong Nam sambil menambah ada kanak-kanak yang menjadi mangsa.

Barangan milik mangsa bertaburan atas jalan. Mangsa yang cedera dihantar ke hospital oleh penduduk dan kakitangan kecemasan.
Ekoran kejadian itu, Vinh menggigil dan menangis di luar kenderaannya di lokasi kejadian
Polis Hanoi tidak menemui sebarang bukti bahawa pemandu kereta tersebut berada di bawah pengaruh dadah dan alkohol. . – Agensi


JKKP Perak siasat dua kes kemalangan di tempat kerja
Oleh ASLIZA MUSA

7 April 2023, 5:48 pm
IPOH – Jabatan Keselamatan dan Kesihatan Pekerjaan (JKKP) Perak menjalankan siasatan berhubung dua kes kemalangan maut di tempat kerja, kelmarin.
Pengarahnya, Dr. Rabaayah Daud berkata, insiden itu masing-masing berlaku di Terminal Maritim Lumut membabitkan lelaki tempatan berusia 20 tahun dan dua lelaki warga Bangladesh di kawasan kuari di Keramat Pulai, Simpang Pulai.
“Kes pertama di Lumut membabitkan lori dipandu mangsa terjatuh ke dalam laut. Kejadian berlaku ketika mangsa menjalankan kerja-kerja pemunggahan batu kapur.
“Pasukan siasatan diarahkan ke lokasi kejadian untuk menyiasat. Berdasarkan siasatan awal, JKKP mengeluarkan arahan kepada majikan untuk mengambil tindakan penambahbaikan agar insiden sama tidak berulang,” katanya dalam kenyataannya di sini hari ini.
Menurut beliau, kejadian kedua melibatkan dua lelaki warga asing yang maut setelah jengkaut dipandu terbalik. Siasatan mendapati mangsa berusia 26 tahun adalah pekerja di syarikat kuari manakala seorang lagi masih belum diketahui identitinya.
“Susulan itu, kita mengeluarkan arahan larangan kacau ganggu sehingga siasatan dan tindakan penambahbaikan diambil pihak majikan.

“Satu notis pembaikan dikeluarkan kepada majikan kerana gagal menyediakan sistem kerja selamat bagi aktiviti pengoperasian jengkaut di kawasan kuari tersebut,” katanya.
JKKP Perak akan mengambil tindakan perundangan ke atas pihak yang bertanggungjawab sekiranya terdapat pelanggaran di bawah peruntukan Akta Keselamatan dan Kesihatan Pekerjaan 1994. – KOSMO! ONLINE


Mohd. Khalid dilantik Pengarah Cawangan Khas Bukit Aman
Oleh AZMI NORDIN

7 April 2023, 6:01 pm
KUALA LUMPUR – Polis Diraja Malaysia (PDRM) mengumumkan pertukaran dua pegawai kanan berkuat kuasa pada 8 Mei ini.
Setiausaha PDRM, Datuk Noorsiah Mohd. Saaduddin dalam satu kenyataan berkata, Pengarah Cawangan Khas Bukit Aman, Datuk Baharuddin Ahmad mendahului senarai tersebut.
“Beliau akan dilantik sebagai Timbalan Ketua Pengarah Keselamatan Negara (Komunikasi Strategik), Majlis Keselamatan Negara, Jabatan Perdana Menteri,” katanya d sini hari ini.
Tambah Noorsiah, jawatan beliau akan diganti Timbalan Pengarah Cawangan Khas I Bukit Aman, Datuk Mohd. Khalid Ismail.
“Beliau akan dinaikkan pangkat daripada Timbalan Pengarah Cawangan Khas I dengan memangku Gred VUYA5 (JUSA A),” katanya. – KOSMO! ONLINE


Pemuda UMNO kecam kekejaman Zionis terhadap penduduk Palestin
Oleh MUHAMMAD NAJIEB AHMAD FUAD

7 April 2023, 5:00 pm
PETALING JAYA – Pergerakan Pemuda UMNO mengecam tindakan rejim Zionis yang melakukan serangan terhadap jemaah di Masjid Al-Aqsa, Palestin pada Rabu lalu.
Pemuda UMNO hari ini mengadakan protes di hadapan Masjid Kampung Baru selepas solat jumaat tadi bagi menyatakan sokongan solidariti pergerakan tersebut terhadap penduduk di Palestin.
Ketua Pemuda UMNO, Dr. Muhammad Akmal Saleh berkata, perhimpunan itu diadakan bagi memberi mesej agar Zionis menghentikan kekejaman yang dilakukan terhadap penduduk Islam di negara berkenaan.
“Kekejaman regim Zionis terhadap saudara kita di Palestin tidak akan kita diamkan, menyakiti mereka umpama menyakiti kami semua di seluruh dunia dan kami bertegas tindakan ini perlu dihentikan.
“Solidariti kami di Malaysia untuk menjadi penyuntik semangat kepada saudara kita di bumi Palestin untuk terus melawan regim Zionis tanpa rasa takut,” katanya dalam hantaran di Facebooknya hari ini.
Katanya, pihaknya akan menghantar surat bantahan kepada Kementerian Luar Negeri bagi menggesa Pertubuhan Negara Islam (OIC) dan Pertubuhan Bangsa-Bangsa Bersatu (PBB) bertindak menghentikan kekejaman Israel itu.

“Kita juga akan menggerakkan kesemua jentera Pemuda UMNO di setiap bahagian seluruh negara untuk mengadakan himpunan solidariti pemuda peduli Palestin bermula dari hari ini.
“Isu di bumi Palestin adalah isu kita semua,” ujarnya. – KOSMO! ONLINE


Peniaga asing pasar besar Klang diberikan tempoh 6 bulan henti niaga
Oleh MOHAMAD NAUFAL MOHAMAD IDRIS

7 April 2023, 5:02 pm
KLANG – Tempoh enam bulan diberikan kepada puluhan peniaga warga asing bagi memberhentikan operasi perniagaan mereka di Kompleks Pasar Besar Klang, di sini.
Yang Dipertua Majlis Perbandaran Klang (MPK) Noraini Roslan berkata, keputusan itu dibuat selepas melihat jumlah warga asing yang mula menguasai lokasi itu sehingga menjadi ‘tauke’.
“Apabila kita buat pemeriksaan, rata-rata warga asing ini mengaku mereka adalah pekerja dan mempunyai majikan.
“Namun, saya was-was kerana (penyamaran anggota MPK) melihat ada beberapa gerai yang tidak ada warga Malaysia yang menguruskan gerai tersebut,” katanya pada pemeriksaan di pasar tersebut.
Pemeriksaan tersebut turut disertai Pengerusi Jawatankuasa Tetap Kebajikan Masyarakat, Pekerja dan Kerajaan Prihatin Selangor yang juga ahli Parlimen Klang, V. Ganabatirau.
Noraini menegaskan, pihaknya tidak mempunyai masalah untuk warga asing bekerja di pasar tersebut setelah mengambil kira terhadap kekurangan tenaga pekerja yang dihadapi oleh beberapa peniaga di situ.

Bagaimanapun, beliau kesal apabila terdapat peniaga mengambil kesempatan dengan mengamalkan sistem ali baba tapak niaga mereka.
“Jadi saya beri masa kepada peniaga yang buat kegiatan ini supaya hentikan segera sebelum kita ambil tegas terhadap mereka.
“Gunakan peluang yang ada di sini untuk menjalankan perniagaan sendiri,” katanya. -KOSMO!ONLINE


Mahasiswa jangan jadi macai
Oleh MOHD YUNUS YAKKUB

7 April 2023, 4:58 pm
SHAH ALAM – Kerajaan memberikan lebih ruang dan platform kepada mahasiswa menyuarakan pandangan berbanding dahulu yang lebih kepada demonstrasi.
Perdana Menteri Datuk Seri Anwar Ibrahim berkata, bagaimanapun mahasiswa tidak harus menjadi macai atau walaun yang menghentam kerajaan tanpa fakta.
Katanya, begitu juga dalam kebebasan akademik dengan tidak membawa fahaman perkauman atau Islam yang terlalu jumud.
“Yang kita buat dulu (demontrasi) sebab tiada ruang. Arahan dan pandangan kita sekarang adalah memberikan ruang kepada mahasiswa. Jadi, tidak perlu mengambil jalan seperi mana kita lakukan dahulu.
“Keadaan itu berubah dan anak-anak harus berfikir secara kreatif. Harus fikir jangan jadi macai, jadi walaun. Kata semua betul walaupun tak logik,” katanya pada sesi dialog bersama mahasiswa Universiti Teknologi Mara (UiTM) di sini, semalam.
Beliau berkata demikian bagi mengulas soalan Majlis Perwakilan Pelajar UiTM mengenai perbezaan mahasiswa dulu yang tidak sama seperti sekarang.

Jelas Anwar, sebagai orang muda mempunyai sifat yang berani, keras dan tidak banyak pertimbangan.
“Anak muda dia fikir ini betul dia lawan. Ini sifat generasi muda yang baik namun perlu ada kecekalan, semangat serta mempunyai idealisme.
“Sebab itu, kita yang dewasa ini perlu mendengar isu dibangkitkan yang kadang-kadang asing bagi kita. Jadi, kena ada kebijaksanaan untuk mendengar dan faham anak muda terutama (mempunyai) idealisme,” katanya.


Hormati semangat sokong lulus Akta Anti Lompat Parti
Oleh MUHAMMAD SHAHIZAM TAZALI

7 April 2023, 4:52 pm
MELAKA – Kerajaan negeri diminta menghormati semangat keputusan yang dibuat secara bersama oleh parti-parti politik bagi menyokong meluluskan Akta Anti Lompat Parti pada Julai tahun lalu.
ADUN Ayer Keroh, Kerk Chee Yee berkata, politik Melaka berdepan kemelut akibat tindakan ‘katak politik’ yang melompat parti dalam tempoh lima tahun kebelakangan ini.
Jelas beliau, Akta Anti Lompat Parti telah diluluskan dengan sebulat suara di Parlimen pada Julai 2022 dan parti-parti politik khususnya Pakatan Harapan (PH) dan UMNO menyokong pindaan tersebut.
“Akta ini bukan hanya bertujuan menjamin kestabilan politik, tetapi memulihkan keyakinan rakyat Malaysia terhadap integriti setiap wakil rakyat yang dipilih sama ada di peringkat Parlimen atau negeri.
“Walaupun Akta Anti Lompat Parti versi Melaka belum dibentang dan diluluskan, semangat keputusan menyokong seperti mana yang telah dibuat di Parlimen dan negeri-negeri lain harus dipatuhi oleh kerajaan negeri dan pemimpin politik di Melaka.
“Saya menggesa Ketua Menteri Melaka untuk mempertimbangkan semula pendirian beliau,” katanya dalam kenyataan di sini, hari ini.

Semalam, Ketua Menteri, Datuk Seri Ab. Rauf Yusoh mempelawa dua ADUN Perikatan Nasional (PN) yang kini berstatus pembangkang menyertai kerajaan negeri perpaduan sebelum Rang Undang-undang (RUU) Anti Lompat Parti dibentangkan pada Sidang Dewan Undangan Negeri (DUN), Julai ini.
Jika ADUN Bemban, Dr. Mohd. Yadzil Yaakub dan ADUN Sungai Udang, Dr. Mohd. Aleef Yusof bersetuju menyertainya, Melaka bakal mencatat sejarah menjadi negeri sifar pembangkang.
Bagaimanapun, hasrat tersebut tidak tercapai selepas Dr. Mohd. Yadzil yang juga Pengerusi PN negeri, menolak pelawaan berkenaan dan mahu kekal sebagai pembangkang. – KOSMO! ONLINE


SUV ‘ditelan’ lubang benam dipenuhi air mendidih
Oleh KOSMO!

7 April 2023, 5:30 pm
MOSCOW  –  Orang ramai menyaksikan sebuah kenderaan utiliti sukan (SUV) dengan dua kanak-kanak turut berada di dalamnya ‘ditelan’ sebuah lubang benam yang dipenuhi air panas mendidih, lapor portal berita Daily Mirror semalam.
Empat orang dilaporkan cedera, termasuk seorang daripada dua kanak-kanak yang menaiki SUV  itu. Lubang tersebut terbentuk di Jalan Drovyanaya, bandar raya St Petersburg, Russia kelmarin.
Menurut laporan tempatan, lubang benam itu muncul selepas paip air panas pecah dan menyebabkan tanah serta asfalt di bawah kenderaan tersebut runtuh.
Dalam kejadian itu, pemandu dan anak lelakinya yang berusia 10 tahun melecur dan dihantar ke hospital, manakala seorang lagi kanak-kanak dilaporkan tidak mengalami sebarang kecederaan.
Media tempatan menyatakan, salah seorang daripada mereka dipindahkan ke unit rawatan rapi kerana melecur lebih 30 peratus pada badannya.
Banyak bandar di Russia mempunyai loji pemanasan gergasi yang menyalurkan air panas ke taman perumahan, manakala paip pecah adalah perkara biasa disebabkan infrastruktur yang semakin ‘tua’.

Kementerian Situasi Kecemasan berkata dalam satu kenyataan yang diperoleh Newsflash: “Kedua-dua mangsa dihantar ke hospital dengan melecur pada bahagian kaki mereka.” – Agensi


Peniaga ditahan jual dadah di sebalik perniagaan lemang
Oleh NUR SYAZWANA MANSOR

7 April 2023, 5:44 pm
SUNGAI PETANI – Helah seorang lelaki berselindung di sebalik perniagaan lemang bagi melindungi aktiviti penjualan dan pengedaran dadah jenis ganja terbongkar apabila dia ditahan bersama tiga individu dalam serbuan di Bedong, dekat sini pada Rabu lalu.
Ketua Polis Daerah Kuala Muda, Asisten Komisioner Zaidy Che Hassan, berkata serbuan dijalankan pada pukul 6 petang hasil intipan dan risikan sepasukan pegawai Jabatan Siasatan Jenayah Narkotik Kedah.
Katanya, suspek pertama yang berusia 62 tahun itu ditahan ketika berurusan dengan lelaki berusia 33 tahun di belakang gerai lemangnya itu.
“Turut ditahan dua pekerja lelaki berusia 18 dan 20 tahun. Hasil siasatan kita dapati aktiviti penjualan lemang yang dilakukan suspek adalah sah, namun pada masa sama suspek turut menjalankan kegiatan menjual ganja di belakang gerai lemangnya itu.
“Polis menemui 17 ketulan ganja mampat di dalam beg berwarna biru dengan brat lebih 18 kilogram (kg) bernilai RM45,125,” katanya pada sidang akhbar di Ibu Pejabat Polis Daerah (IPD) Kuala Muda, hari ini.
Selain itu, polis turut menyita kereta milik suspek pertama bernilai RM39,800 serta wang RM550. Suspek berusia 33 tahun yang ditahan dipercayai pelanggan yang datang untuk mengambil bekalan ganja.

“Berdasarkan siasatan kita mendapati suspek pertama dan kedua adalah dalang aktiviti pengedaran dadah ini, manakala peranan dua pekerja tersebut masih dalam siasatan,” ujarnya.
Tambahnya, semakan rekod mendapati tiga daripada mereka masing-masing mempunyai rekod jenayah lampau berkaitan dadah. – KOSMO! ONLINE


Tiga individu termasuk CEO perbadanan direman SPRM
Oleh MOHD RIDZAUDDIN ROSLAN

7 April 2023, 4:42 pm
PUTRAJAYA- Tiga individu termasuk seorang ketua pegawai eksekutif (CEO) sebuah perbadanan berkaitan kerajaan ditahan reman Suruhanjaya Pencegahan Rasuah (SPRM) kerana disyaki meminta dan menerima suapan berjumlah kira-kira RM600,000.
Difahamkan, rasuah itu bagi membantu sebuah syarikat mendapatkan tender berkaitan kerja naik taraf sistem mekanikal dan elektrikal yang merupakan sebahagian daripada projek berjumlah lebih RM15 juta untuk menaik taraf bangunan di Jalan Ampang, Kuala Lumpur.
Menurut sumber, ketiga-tiga suspek lelaki berusia lingkungan 39 hingga 54 tahun itu ditahan di ibu pejabat SPRM kira-kira pukul 8 malam semalam ketika hadir memberikan keterangan.
“Suspek pertama yang juga seorang CEO berusia 52 tahun itu dipercayai menerima suapan berjumlah kira-kira RM600,000 daripada sebuah syarikat melalui suspek kedua dan ketiga sebagai upah membantu syarikat itu mendapatkan projek kerja menaik taraf.
“Ketiga-tiga suspek dibawa ke Mahkamah Majistret Putrajaya untuk permohonan reman dan Majistret Irza Zulaikha mengeluarkan perintah reman selama empat hari bermula hari ini hingga 10 April 2023,” katanya tadi.
Sementara itu, Pengarah Kanan Bahagian Operasi Khas SPRM, Datuk Tan Kang Sai ketika dihubungi mengesahkan penahanan tersebut dan ketiga-tiga suspek disiasat di bawah Seksyen 17a Akta SPRM 2009. – KOSMO! ONLINE


Lelaki bakar diri di dataran Seoul
Oleh KOSMO!

7 April 2023, 4:17 pm
SEOUL  – Seorang lelaki yang bertindak membakar diri di Dataran Gwanghwamun di Seoul, Korea Selatan pada Selasa lalu telah meninggal dunia di hospital keesokan harinya, lapor akhbar The Korea Times.
Menurut polis Seoul, lelaki tersebut membakar dirinya di hadapan patung Raja Sejong pada pukul 8.52 malam (waktu tempatan).
Dia segera dihantar ke hospital berdekatan tetapi meninggal dunia keesokan harinya semasa dirawat.
Polis kini berusaha mengenal pasti identiti lelaki tersebut dan punca kematian.
Api turut menyebabkan sebuah kontena berhampiran hangus. Menerusi video kejadian, asap kelihatan keluar daripada  kontena tersebut.
Pada hari kejadian, Dataran Gwanghwamun  sibuk dengan acara berkaitan dengan tawaran Ekspo Busan dan kontena itu disediakan sebahagian daripada acara tersebut.

Tiada mangsa lain yang cedera ketika kejadian. – Agensi


Tak ada ‘fun’ pun buat benda bodoh ini – Ziana Zain
Oleh MOHD. HAIKAL ISA

7 April 2023, 4:50 pm
KUALA LUMPUR – “Ada sokongan maka ada lagi tahun hadapan.”
Itu pendapat berbaur sinikal penyanyi berpengalaman, Ziana Zain berhubung trend lagu raya dijayakan bukan penyanyi sebenar yang sengaja mencetus publisiti murahan.
Ziana atau nama sebenarnya, Siti Roziana Zain bagaimanapun berkata, sesiapa sahaja dalam dunia ini mempunyai tanggungjawab untuk memaparkan nilai yang baik-baik kerana takut nanti, anak sendiri ‘terkenan’ perangai jelik.
“Kita ini dalam masyarakat, kena tunjuk benda yang baik-baik terutama sekali zaman sekarang, ramai anak muda yang suka ikut benda tak betul.
“Jadi, kita sebagai orang dewasa perlu cakna akan tanggungjawab untuk beri contoh yang baik buat golongan muda. Lagilah, kalau dah ada anak-anak.
“Mungkin apa yang kita buat, anak-anak kita pergi sekolah, mereka yang terasa. Sekali tidak, dua kali tidak lama-lama makan diri tau terhadap anak-anak.

“Benda ini sensitif sebenarnya. Kita buat sesuatu perkara, jangan fikir impaknya hanya pergi kepada diri kita. Kena fikir masyarakat dan keluarga.
“Tak ada ‘fun’ pun benda bodoh ini. Itu pendapat peribadi saya. Bagi sebilangan orang lain, kalau suka dengan apa yang dipaparkan, saya tak tahulah,” katanya kepada Kosmo! Online, baru-baru ini.
Jelas pelantun lagu Dingin itu lagi, memang benar sebilangan orang mempunyai wang yang banyak untuk melakukan perkara sesuka hati termasuk melibatkan seni muzik.
“Kita cakap apa pun, sebenarnya tak jadi apa pun. Orang yang berduit, boleh buat macam-macam. Setiap kali hari raya, memang akan ada ‘dua’ orang ini.
“Seorang dah keluar dah. Tapi lagu penuh, belum keluar. Baru ‘teaser’ tak silap saya.
“Tapi kadang-kadang, bila tengok, mereka menghiburkan juga. Jadi, benda ini ada pros and cons (kebaikan dan keburukan).
“Susah nak cakap. Itu yang saya cakap, tepuk dada, tanya selera. Mereka sahaja yang tahu apa mereka nak sebenarnya,” katanya.
Terdahulu, usahawan kosmetik tanah air, Aliff Syukri sekali lagi memancing kecaman selepas berkongsi sedutan sebuah video lagu rayanya yang diberi judul Cak Kun Cak Raya.
Menerusi video tersebut, dia rancak menyanyi sambil menari diiringi empat penari lelaki.
Namun yang menjadi perhatian apabila mereka mengenakan persalinan ketat seakan-akan baju renang dan dipadankan bersama songkok serta samping.
Malah, lenggok tarian yang disifatkan ramai sebagai terkinja-kinja juga didakwa tidak bersesuaian dengan lagu berkonsepkan Syawal, apatah lagi dikongsikan pada bulan Ramadan. – KOSMO! ONLINE


Misi penganjur mogok doktor kontrak gagal
Oleh MOHD RIDZAUDDIN ROSLAN

7 April 2023, 4:35 pm
PUTRAJAYA- Hebahan mengenai Mogok Doktor Malaysia yang dijangka melibatkan 8,000 hingga 12,000 doktor kontrak dilihat gagal melumpuhkan perkhidmatan kesihatan seperti dirancang penganjur.
Menteri Kesihatan, Dr. Zaliha Mustafa berkata, penganjuran yang dirancang pada 3 hingga 5 April lalu dilihat lebih bersifat ancaman dan provokatif serta mempunyai kepentingan tertentu sehingga sanggup mengambil kesempatan terhadap keselamatan dan nyawa rakyat.
“Kementerian Kesihatan (KKM) amat menghargai segala komitmen dan profesionalisme tinggi yang ditunjukkan oleh petugas kesihatan dalam perkhidmatan awam.
“Keutamaan pesakit melebihi kepentingan peribadi terus menjadi inspirasi setiap daripada mereka.
“Kod etika professional dalam kalangan pegawai perubatan dan yang lainnya perlulah dipelihara dan sentiasa menjadi pedoman ke arah memartabatkan institusi perubatan di negara ini kepada suatu anjakan paradigma yang sentiasa disegani,” katanya dalam kenyataan hari ini.
Pada masa sama, Dr. Zaliha turut berterima kasih kepada semua petugas kesihatan yang sentiasa bersedia memberikan perkhidmatan kepada rakyat sekali gus menolak mogok baru-baru ini.

“Mogok bukanlah satu jalan penyelesaian terbaik bagi menangani setiap permasalahan yang timbul, sebaliknya perkara itu perlu ditangani secara berhemah dan profesional menerusi platform betul.
“Saya juga ingin merakamkan rasa terima kasih kepada kepimpinan tertinggi KKM, pengarah kesihatan negeri dan hospital serta ketua perkhidmatan dalam kesiapsiagaan mereka berdepan dengan sebarang kemungkinan tempoh hari,” katanya. – KOSMO! ONLINE


92 bazar Ramadan di KL, Putrajaya ‘buang’ 53 tan sisa makanan sehari
Oleh MOHD. HUSNI MOHD. NOOR

7 April 2023, 3:59 pm
PUTRAJAYA – Perbadanan Pengurusan Sisa Pepejal dan Pembersihan Awam (SWCorp) mengendalikan 53 tan sisa makanan sehari membabitkan 92 bazar Ramadan di Putrajaya dan Kuala Lumpur.
Menteri Pembangunan dan Kerajaan Tempatan, Nga Kor Ming berkata, ia membabitkan 87 bazar di Kuala Lumpur dan lima bazar di Putrajaya.
“Dari pencerapan data dibuat di semua 92 Bazar Ramadan selama seminggu, didapati jumlah sisa makanan yang dibuang oleh peniaga-peniaga Bazar Ramadan secara purata adalah sebanyak 53 tan sehari.
“Kajian yang dibuat kepada peniaga Bazar Ramadan Presint 3, Putrajaya juga mendapati, hanya 16 peratus dari peniaga di bazar tersebut dapat menghabiskan jualan mereka.
“Bagi peniaga yang tidak dapat menghabiskan jualan, 81 peratus daripada mereka menyumbangkan makanan tersebut dan hanya tiga peratus sisa makanan dibuang ke tong yang disediakan,” katanya pada sidang akhbar hari ini.
Katanya, sumbangan makanan yang tidak habis dijual ini akan membantu mengelakkan pembaziran dan mengurangkan sisa makanan dari dihantar ke tapak pelupusan.

Dalam pada itu, Kor Ming berkata, SWCorp turut mengendalikan sisa makanan daripada 5,260 tapak perniagaan di Kuala Lumpur dan 434 tapak di Putrajaya.
“Manakala purata sisa bagi satu petak perniagaan sehari adalah sebanyak 9.5 kg sehari di Kuala Lumpur dan 7.3 kg sehari di Putrajaya.
“Komposis sisa yang paling besar di Malaysia adalah sisa makanan iaitu sebanyak 44.5 peratus dan jumlah itu menjadi sesuatu yang membimbangkan ketika bulan Ramadan,” jelasnya.
Sementara itu, Ketua Pegawai Eksekutif SWCorp, Ismail Moktar berkata, pihaknya turut menjalinkan kerjasama dengan Pertubuhan Pemuda Gema Malaysia menjayakan Projek MYSaveFood Ramadan bagi menyelamatkan lebihan makanan.
“Kerjasama SWCorp di bawah Projek MYSaveFood ini melibatkan 15 bazar Ramadan terpilih dan sehingga 4 April lalu, sebanyak 2,181.90 kilogram (kg) lebihan makanan telah diselamatkan,” katanya.- KOSMO! ONLINE


Mahkamah: Lelaki Nepal didakwa bunuh rakan senegara di Sungai Buloh
Oleh MOHD YUNUS YAKKUB

7 April 2023, 4:23 pm
SHAH ALAM – Seorang lelaki warga Nepal didakwa di Mahkamah Majistret hari ini atas tuduhan membunuh rakan senegaranya, Januari lalu.
Tertuduh, Santosh Magar, 25, mengangguk faham namun tiada pengakuan direkodkan selepas pertuduhan dibacakan dalam bahasa Nepal di hadapan Majistret Sasha Diana Sabtu.
Mengikut pertuduhan, Santosh didakwa  telah melakukan bunuh dengan menyebabkan kematian terhadap, Raj Kar Ki.
Perbuatan itu didakwa dilakukan di tepi jalan kilometer 447 Lebuh Raya Utara Selatan (PLUS), di Sungai Buloh pada 17 Januari lalu sekitar jam 11.57 pagi.
Sabit kesalahan, boleh dihukum mati mengikut Seksyen 302 Kanun Keseksaan.
Sebutan semula kes pada 22 Mei depan.

Kosmo! sebelum ini melaporkan mayat seorang lelaki dipotong tujuh bahagian dengan anggota badannya disumbatkan ke dalam bagasi ditemui di tepi Lebuh Raya Utara-Selatan berhampiran susur Rawang Selatan arah utara di sini.
Dendam menjadi motif utama pembunuhan tersebut dengan mangsa pernah memukul dan membuli suspek kejadian itu.
Dalam pada itu, pada prosiding di hadapan majistret sama, Santosh dijatuhi penjara empat bulan dari tarikh ditangkap  selepas mengaku bersalah tinggal lebih masa di negara ini dari tarikh ramat pas pada 4 Oktober 2017.
Kesalahan itu dilakukan di pekarangan Ibu Pejabat Daerah Sungai Buloh kira-kira pukul 5 petang pada 27 Februari lalu.
Justeru, dia melakukan kesalahan mengikut Seksyen 15(1)(c) Akta Imigresen 1959/63 dan boleh dihukum di bawah Seksyen 15(4) akta yang sama memperutukkan hukuman penjara sehingga lima tahun atau denda tidak kurang RM10,000 atau kedua-duanya sekali.
Pendakwaan kesemua pertuduhan itu dikendalikan Timbalan Pendakwa Raya Erneetha Kaur Baghwant Singh. -KOSMO!ONLINE


Aidilfitri: Hanya 10 peratus pegawai, anggota polis Selangor dibenar cuti
Oleh ISKANDAR SHAH MOHAMED

7 April 2023, 3:50 pm
SHAH ALAM – Hanya 10 peratus pegawai dan anggota polis di Selangor dibenarkan untuk bercuti sempena sambutan Aidilfitri kali ini.
Ketua Polis Selangor, Datuk Hussein Omar Khan berkata, sebanyak 90 peratus daripada lebih 14,000 warga akan bertugas ketika musim perayaan itu.
Jelas beliau, penugasan anggota antaranya akan melibatkan rondaan, kawalan lalu lintas dan siasatan kes jenayah.
“Kita hanya memberi cuti minimum kepada 10 peratus pegawai dan anggota manakala selebihnya akan berada di lapangan sepanjang musim perayaan ini.
“Selain itu, rondaan akan digandakan bagi mengawal keselamatan dan ketenteraman awam,” katanya ketika ditemui selepas program Rakaman Rakbir dan Ucapan Aidilfitri di Surau Khalid Al-Walid, Ibu Pejabat Polis Kontinjen (IPK) Selangor di sini hari ini.
Menurut Hussein, orang ramai dinasihatkan segera mengisi borang balik kampung sebelum meninggalkan kediaman untuk pulang bercuti.

“Langkah itu perlu bagi memudahkan polis menggerakkan rondaan dan kawalan secara lebih sistematik terutama di kawasan perumahan.
“Selain mendapatkan borang di balai polis, ia boleh diisi menerusi aplikasi Volunteer Smartphone Patrol (VSP),” katanya.
Tambah beliau, pihaknya turut akan memfokuskan isu keselamatan rumah penduduk selaras pelaksanaan Ops Selamat yang bakal dilancarkan kelak.
“Orang ramai diminta memastikan kediaman mereka berkunci sepenuhnya sebelum pulang ke kampung masing-masing.
“Mereka juga dinasihatkan sentiasa berwaspada ketika memandu di jalan raya bagi mengelak berlaku kemalangan,” katanya. – KOSMO! ONLINE


Agong, Permaisuri bergambar atas Jambatan Kedua Pulau Pinang
Oleh KOSMO!

7 April 2023, 4:17 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan meluangkan masa menuruni kenderaan rasmi Baginda berdua untuk bergambar di mercu Jambatan Kedua Pulau Pinang hari ini.
Melalui Facebook rasmi Istana Negara hari ini berkata, Seri Paduka Baginda berdua dalam perjalanan berangkat ke daerah Kepala Batas, Pulau Pinang.
“Seri Paduka Baginda Yang di-Pertuan Agong dijadual menyempurnakan majlis perasmian Masjid Jamek Ar-Rahmani, Kampung Banggol, Kepala Batas, Pulau Pinang.

“Manakala Seri Paduka Baginda Raja Permaisuri Agong pula menyempurnakan majlis pengurniaan sumbangan kepada penghuni Pusat Jagaan Darul Hanan, Kepala Batas, Pulau Pinang,” jelas Istana Negara.
Tambah Istana Negara, menjelang petang nanti, Seri Paduka Baginda berdua dijadual berangkat ke majlis sambutan Nuzul Al-Quran dan majlis berbuka puasa bersama rakyat di Masjid Negeri, Pulau Pinang.
Terdahulu, Seri Paduka Baginda berdua berada di Pulau Pinang dalam lawatan tiga hari, bermula semalam. – KOSMO! ONLINE


Saya akan tunjukkan bukti – Anwar
Oleh MOHD YUNUS YAKKUB

7 April 2023, 4:05 pm
SHAH ALAM – Perdana Menteri, Datuk Seri Anwar Ibrahim akan memberikan bukti berhubung dakwaannya terhadap Tun. Dr. Mahathir Mohamad yang menggunakan kedudukannya sebagai bekas Perdana Menteri untuk mengkayakan diri dan keluarganya.
Anwar turut menegaskan beliau tidak mempunyai niat untuk berlawan dengan Mahathir.
“Saya tidak mahu lawan. Dia (Mahathir) meminta bukti dan saya akan tunjukkan. Tiada masalah,” katanya pada sesi dialog bersama mahasiswa Universiti Teknologi Mara (UiTM) di sini hari ini.
Kosmo! sebelum ini melaporkan Mahathir memberi tempoh tujuh hari kepada Anwar Ibrahim supaya menarik semula kenyataan fitnah dibuat beliau pada Kongres Nasional Khas PKR 2023 baru-baru ini.
Notis tuntutan itu diserahkan Mahathir menerusi Tetuan Rafique melalui serahan tangan ke Pejabat Perdana Menteri.
Mahathir menuntut Anwar menjelaskan tentang tuduhan-tuduhan yang dibuat terhadapnya pada kongres itu. -KOSMO!ONLINE


Lebih 1 juta individu jalani saringan kesihatan sehingga Disember lalu
Oleh MUHAMMAD NAJIEB AHMAD FUAD

7 April 2023, 3:56 pm
PETALING JAYA – Lebih satu juta individu telah menjalani saringan kesihatan di bawah Inisiatif Saringan Kesihatan Kebangsaan (NHSI) sehingga penghujung tahun lalu.
Menteri Kesihatan, Dr. Zaliha Mustafa berkata, daripada jumlah berkenaan, 800,000 individu telah disaring di bawah program Kementerian Kesihatan (KKM) manakala lebih 186,000 individu di bawah program PekaB40 dan lebih 27,000 pekerja disaring melalui Pertubuhan Keselamatan Sosial (Perkeso).
Katanya, ia hasil kerjasama rakan-rakan strategik KKM termasuk agensi-agensi kerajaan, sektor swasta dan pertubuhan bukan kerajaan (NGO) bersama dalam melaksanakan inisiatif tersebut.
“Tahniah dan setinggi-tinggi penghargaan dari saya kepada semua yang bertungkus-lumus memastikan NHSI ini dilaksanakan dengan jayanya,” katanya dalam hantaran di Facebooknya hari ini.
Katanya, pada tahun ini, KKM telah memperluas sasaran saringan kesihatan kepada warga negara yang berumur 18 tahun dan ke atas masih belum pernah menjalani saringan sejak satu tahun lalu dan belum pernah diagnosis mengidap penyakit tidak berjangkit (NCD).
“Pada tahun ini, harapan saya adalah untuk melihat agar kita dapat menyaring sekurang-kurangnya 1.5 juta rakyat Malaysia,” ujarnya. – KOSMO! ONLINE


Lagu raya Aliff Syukri terima pujian, trending No. 6 di YouTube
Oleh KOSMO!

7 April 2023, 3:44 pm
PETALING JAYA – Lagu raya terbaharu Datuk Aliff Syukri berjudul ‘Chu Ku Chuk Raya’ dihujani pujian peminat selepas dimuat naik di saluran YouTube miliknya semalam.
Lebih mengejutkan, lagu tersebut turut meraih kedudukan trending di tangga keenam meskipun baru sehari di muat naik.
Difahamkan, pencipta lagu itu merupakan komposer terkenal, Azmi Hassan atau lebih dikenali sebagai Amy Ukays.
Berbanding sebelum ini ketika promosi lagu berkenaan, kali ini rata-rata banyak pujian (secara sinis) diberikan kepada Aliff Syukri.
“Tahniah, lagu, lirik dan irama memang ‘best’ didengari. Terima kasih beri ‘job’ (kerja) pada tiga orang kelainan upaya (OKU). Awak memang prihatin. Cuma pakaian penari tak bersesuai,” kata Emyrul.
“Saya nak beri sokongan kepada penyanyi nombor satu Malaysia yang baharu. Tahniah Datuk bawa nama Malaysia ke pelosok dunia,” ujar Hairwan.

“Sebenarnya, sedap je lagu ini. Rentak lagu memang senang nak masuk ‘mood’ raya. Boleh layan masa balik kampung. Setiap tahun, memang tertunggu lagu raya Datuk,” jelas Syada.
Sehingga kini, video klip lagu raya terbabit telah mendapat lebih 224,000 tontonan dengan 4,800 tanda suka serta 3,100 komen. – KOSMO! ONLINE


Jaafar Onn terkilan dilabel cuma boleh pegang watak lelaki lembut
Oleh NUR EMIRA SAIZALI

7 April 2023, 3:33 pm
PETALING JAYA – Pelakon senior Jaafar Onn melahirkan rasa terkilan dengan dakwaan ramai bahawa dia hanya boleh menjayakan watak lelaki lembut dalam lakonan.
Lebih membuatkan Jaafar, 72, kecewa, terdapat individu yang menyebar dakwaan dia tidak boleh menjayakan karakter berbeza.
“Memang terkilan dengan sikap segelintir individu yang cakap saya hanya boleh bawa watak lelaki lembut.
“Dakwaan sebegitu diibaratkan hendak menabur pasir dalam periuk nasi dan menjatuhkan kerjaya seni saya,” katanya kepada Kosmo! Online ketika ditemui pada majlis tayangan program raya Astro 2023 di sini, semalam.
Pelakon yang terkenal menerusi drama Cili Padi itu juga meluahkan rasa kecewa dengan sikap sesetengah pihak yang mengehadkan kemampuan lakonannya hanya untuk sesetengah karakter tertentu.
“Kadang-kadang orang kita juga yang menjatuhkan kita. Mereka kata saya tak boleh buat itu dan ini termasuk Jaafar Onn tak boleh berlakon.

“Jaafar Onn hanya boleh berlakon watak lembik dan tak boleh watak lain. Hanya itu yang mereka fikir saya boleh buat, memang rasa kecewa,” ujarnya.
Ingin membuktikan apa yang didakwa ramai tersebut salah, Jaafar atau nama lengkapnya Jaafar Onn Awang kini mencari watak yang lebih mencabar dirinya dalam lakonan.
“Berilah apa sahaja watak, saya terima. Sekarang saya sedang mencari watak seorang ayah yang dianiaya oleh anak-anak.
“Saya sedang menanti siapa (pengarah) yang boleh tawarkan watak begini sebab saya mampu untuk menangis. Selama ini orang ingat saya hanya boleh bawa watak lembut. Itu tak betul,” jelasnya.
Dalam pada itu, berkongsi keadaan terkini tahap kesihatannya, dia bersyukur sudah dapat kembali bekerja seperti biasa.
“Saya boleh aktif kerana banyak makan suplemen. Tapi sebulan sekali saya kena jumpa doktor untuk pemeriksaan kesihatan.
“Sebenarnya bacaan tekanan darah, paras gula dan kolesterol okey dan tak perlu bimbang cuma kena hadkan minum air satu liter sehari.
“Untuk terima tawaran persembahan pun ikut keadaan juga. Pada usia sekarang, kerjaya seni hanyalah sebagai hobi,” katanya lagi.
Hujung Mac lalu, Jaafar dimasukkan ke Hospital Ampang akibat keletihan melampau kerana kepadatan jadual untuk Ramadan dan Syawal ditambah dengan penyakit gout yang dihidapinya. – KOSMO! ONLINE


Kerajaan iktiraf kesihatan sebagai hak asasi manusia
Oleh KOSMO!

7 April 2023, 3:22 pm
PETALING JAYA – Kerajaan mengiktiraf hak untuk kesihatan sebagai hak asasi manusia yang penting bagi mencapai kehidupan yang bermaruah.
Perdana Menteri, Datuk Seri Anwar Ibrahim berkata, hak untuk kesihatan seharusnya dinikmati oleh setiap orang secara saksama tanpa mengira status atau sebarang perbezaan dan diskriminasi.
Kenyataan itu dikeluarkan beliau bersempena Hari Kesihatan Sedunia pada hari ini yang turut diraikan Malaysia bersama masyarakat antarabangsa.
Tambah Anwar, tema yang dipilih pada tahun ini iaitu “Kesihatan Untuk Semua” adalah selaras dengan nilai dan prinsip Malaysia Madani dan beliau turut berikrar, pentadbirannya akan terus komited memacu pelaksanaan agenda kesihatan untuk semua.
Jelas beliau lagi, perkongsian serta kerjasama erat antara kerajaan dan badan dunia seperti Pertubuhan Kesihatan Sedunia (WHO) sejak 65 tahun lalu akan terus diperkasa.
“Ini termasuk mempromos kesihatan, memelihara kesejahteraan serta memberi perkhidmatan kepada golongan rentan agar seluruh masyarakat boleh mencapai tahap kesihatan dan kesejahteraan tertinggi,” kata Perdana Menteri di akaun Twitter rasmi beliau hari ini. – KOSMO! ONLINE.


Demam denggi naik mendadak, nyamuk Aedes serang pengunjung bazar Ramadan
Oleh HARRITH HISHAM

7 April 2023, 2:50 pm
PETALING JAYA – Peningkatan kes demam denggi secara mendadak ketika ini dipercayai berlaku akibat serangan nyamuk Aedes ke atas pengunjung bazar Ramadan.
Pakar kesihatan, Dr. Malar Santhi Santherasegapan berkata, ia kerana aktiviti rakyat Malaysia di waktu senja, ketika nyamuk Aedes keluar adalah lebih tinggi berbanding biasa.
“Kamu semua pergi bazar Ramadan, cari juadah berbuka, nyamuk Aedes pergi sana nak berbuka juga guna darah kamu. Di bulan Ramadan ni demam denggi naik, mendadak-dadak.
“Sebab nyamuk Aedes ni waktu dia keluar adalah lebih kurang pukul 6 hingga 8 pagi dan 6 petang hingga 8 malam,” katanya menerusi video di media sosial miliknya, baru-baru ini.
Dalam pada itu, beliau menyarankan dua strategi yang boleh digunakan oleh orang ramai untuk mencegah jangkitan denggi.
“Yang pertama, jadilah manusia yang bertanggungjawab. Pembeli dan penjual di bazar Ramadan pastikan sampah diurus dengan baik.

“Jangan tinggal botol-botol di situ dan biarkan air bertakung kemudian jentik-jentik hidup jadi nyamuk Aedes.
“Strategi kedua, pakailah krim-krim yang boleh mencegah gigitan nyamuk. Kalau untuk budak-budak tolonglah pakai losen atau ‘mosquito repellent’ (ubat nyamuk),” ujarnya.
Jelas Dr. Malar, orang ramai dinasihatkan agar terus menjaga kesihatan pada bulan Ramadan jika tidak mahu menyambut raya di hospital.
“Kalau kamu semua serius nak balik kampung beraya tolonglah jaga kesihatan anda sebab doktor-doktor yang dah ambil cuti semua nak balik kampung.
“Mereka tak nak cuti mereka dibekukan sebab kes denggi naik mendadak-dadak,” katanya. – KOSMO! ONLINE


Tidak sesuai mansuh AUKU -Anwar
Oleh MOHD YUNUS YAKKUB

7 April 2023, 3:47 pm
SHAH ALAM – Pemansuhan Akta Universiti Kolej Universiti (AUKU) 1971 adalah tidak sesuai dalam memberikan kebebasan kepada mahasiswa secara
keseluruhannya.
Perdana Menteri, Datuk Seri Anwar Ibrahim berkata, peruntukan dalam AUKU mengenai kebebasan termasuk akademik atau pensyarah sewaktu menulis, memberikan pandangan dan kritikan boleh diperhalusi.
“Namun, beberapa peruntukan lain itu penting, jadi kalau batalkan, saya fikir tidak sesuailah.
“Makna, kita boleh pinda beberapa peruntukkan yang perlu diperjelaskan,” katanya pada sesi dialog bersama mahasiswa Universiti Teknologi Mara (UiTM) di sini, hari ini.
Sebelum ini, beberapa wakil gerakan pelajar menekan agar pemansuhan AUKU secara keseluruhan yang didakwa antara manifesto Pakatan Harapan (PH).
Berhubung Presiden Parti Ikatan Demokratik Malaysia (Muda), Syed Saddiq Syed Abdul Rahman yang dihalang berdialog dengan pelajar UiTM baru-baru ini, Anwar menegaskan beliau bersifat terbuka namun perlu ikut peraturan.

“Kena maklum, kena beritahu dewan mana, itu sahaja. Tapi saya tidak fikir kita harus sekat melainkan ada sikap yang membawa pemusuhan kaum atau agama.
“Itu tegas, saya tidak peduli. Saya tetap menyatakan supaya keselamatan negara terkawal. Tiada tolak ansur,” jelasnya. -KOSMO!ONLINE


Anggota polis direman bantu siasatan kes rasuah
Oleh ASLIZA MUSA

7 April 2023, 3:38 pm
IPOH – Seorang anggota polis berpangkat Sarjan direman enam hari mulai hari ini bagi membantu siasatan kes rasuah, tahun lalu.
Lelaki berusia lingkungan 40-an itu ditahan Suruhanjaya Pencegahan Rasuah Malaysia (SPRM) semalam sebelum dibawa ke Mahkamah Majistret di sini hari ini untuk permohonan reman.
Majistret S. Punitha membenarkan permohonan SPRM untuk menahan reman suspek sehingga Rabu depan.
Tempoh reman itu dipohon bagi membolehkan siasatan lanjut dibuat ke atas suspek mengikut Seksyen 17(a) Akta SPRM 2009.
Terdahulu, suspek tiba di pekarangan mahkamah sekitar pukul 10.45 pagi dengan berpakaian lokap SPRM.
Difahamkan, lelaki terbabit yang bertugas di Bahagian Siasatan Jenayah Narkotik, Ibu Pejabat Polis Daerah (IPD) Perak Tengah ditahan kerana meminta dan menerima rasuah antara RM1,500 hingga RM10,000 daripada penagih dan pengedar dadah di sekitar daerah Perak Tengah.

Semalam, dua anggota polis berpangkat sama direman lima hari sehingga Isnin depan untuk membantu siasatan bagi pertuduhan serupa.
Permohonan reman terhadap dua suspek termasuk seorang anggota polis wanita itu dibenarkan oleh Majistret Jessica Daimis di Mahkamah Majistret Ipoh.
Sementara itu, Pengarah SPRM Perak, Datuk Mohd. Fauzi Mohamad ketika dihubungi mengesahkan kes berkenaan dan memberitahu siasatan lanjut sedang dijalankan.


Tindakan dalaman buat anggota seludup mercun -KPN
Oleh AZMI NORDIN

7 April 2023, 3:27 pm
KUALA LUMPUR – Polis Diraja Malaysia (PDRM) menjalankan siasatan kes jenayah dan tindakan dalaman terhadap seorang anggotanya yang ditahan terlibat pengedaran mercun dengan menggunakan kenderaan pasukan itu.
Ketua Polis Negara, Tan Sri Acryl Sani Abdullah Sani berkata, tindakan tegas akan dikenakan sekiranya terdapat bukti sebarang perlakuan demikian.
“Kes yang dilaporkan sudah diambil tindakan di mana suspek, seorang lans koperal polis ditahan oleh PDRM bersama seorang lelaki awam kerana terbabit dalam aktiviti pengedaran mercun.
“Selain siasatan jenayah, PDRM juga akan mengambil tindakan dalaman ke atas anggota berkenaan yang didapati menyalahgunakan kenderaan pasukan di luar waktu bertugas bagi menjalankan aktiviti menyalahi undang-undang.
“Kedua-dua suspek kini direman selama empat hari bermula 5 April lalu hingga esok, sebelum kertas siasatan dikemukakan kepada Timbalan Pendakwa Raya,” katanya dalam kenyataan hari ini.
Menurut Acryl, pihaknya tidak pernah berkompromi dengan mana-mana warga polis yang terbabit dengan jenayah termasuk kes dihadapi anggota berkenaan yang dipercayai dalang penyeludupan mercun.

Ujarnya, PDRM juga mengalu-alukan masyarakat untuk menyalurkan maklumat sahih bagi membolehkan tindakan diambil dalam membanteras sebarang salah laku atau aktiviti menyalahi undang-undang.
Dalam pada itu, Acryl Sani turut menafikan anggotanya mendalangi kegiatan penyeludupan mercun seperti yang digambarkan dalam laporan akhbar hari ini. -KOSMO! ONLINE


Harga simen, besi naik
Oleh MOHD RIDZAUDDIN ROSLAN

7 April 2023, 3:10 pm
PUTRAJAYA- Indeks harga seunit besi mencatatkan peningkatan iaitu 0.9 peratus berbanding Februari 2023 seiring dengan trend peningkatan harga bijih timah dan besi utama di peringkat global.
Ketua Perangkawan, Datuk Seri Mohd. Uzir Mahidin berkata, laporan World Steel Association menjelaskan pengeluaran besi global adalah 142.4 juta tan pada Februari 2023 iaitu mencatatkan penurunan 1 peratus berbanding bulan sama tahun lalu.
“World Steel Association turut menyatakan pengurangan pengeluaran daripada negara pengeluar terkemuka seperti Jepun dan Amerika Syarikat iaitu masing-masing sebanyak 5.3 peratus dan Rusia 8.6 peratus.
“Selain itu, berdasarkan laporan Consumer News and Business Channel (CNBC) pada Mac 2023, permintaan keluli di China juga dijangka perlahan dan seterusnya boleh menjejaskan harga bijih besi hampir 30 peratus,” katanya dalam satu kenyataan di sini tadi.
Katanya, menurut penganalisis, harga bijih besi juga akan jatuh berikutan pengeluaran berkurangan daripada pengeluar keluli terkemuka dunia iaitu China serta perancangan negara itu ke arah perluasan penggunaan sekerap keluli.
“Selain itu, indeks harga seunit simen turut meningkat 1.1 peratus pada Mac 2023 berbanding Februari 2023. Namun begitu, harga bahan itu meningkat dengan kadar lebih perlahan berbanding dua bulan lepas.

“Antara penyumbang utama kenaikan harga pasaran simen ialah peningkatan kos pengeluaran yang masih berterusan seperti peningkatan harga bahan mentah iaitu batu kapur, arang batu, tenaga dan kos penghantaran,” jelasnya.
Dalam perkembangan sama, katanya, perbandingan tahun ke tahun bagi indeks harga seunit bahan binaan pula mencatatkan peningkatan antara 1.2 hingga 10.2 peratus pada Mac 2023 berbanding bulan sama tahun lalu.
“Indeks harga bagi seunit simen dan batu bata serta dinding meningkat masing-masing 10.2 dan 8.0 peratus bagi Mac 2023 berbanding bulan yang sama tahun sebelumnya.
“Namun begitu, indeks harga bagi seunit bagi besi pula telah mencatatkan penurunan iaitu 0.6 peratus,” jelasnya. -KOSMO! ONLINE


Pesawah, nelayan terima bantuan khas RM200 mulai 10 April ini
Oleh MOHD. HUSNI MOHD. NOOR

7 April 2023, 3:44 pm
PUTRAJAYA – Seramai 240,000 pesawah dan 38,500 nelayan di seluruh negara bakal menerima bantuan khas RM200 yang dibayar mulai 10 April ini.
Kementerian Pertanian dan Keterjaminan Makanan (MAFS) berkata, bayaran secara one-off itu akan disalurkan menerusi agensi dan jabatan berkaitan.
“Bayaran kepada pesawah akan disalurkan menerusi Lembaga Pertubuhan Peladang (LPP), Lembaga Kemajuan Pertanian Muda (Mada) dan Lembaga Kemajuan Pertanian Kemubu (Kada).
“Manakala, nelayan laut pula disalurkan menerusi Lembaga Kemajuan Ikan Malaysia (LKIM) dan nelayan darat menerusi Jabatan Perikanan Malaysia (DOF),” katanya dalam satu kenyataan di sini tadi.
Katanya, kriteria penerima membabitkan pesawah, nelayan laut dan nelayan darat warganegara Malaysia selain pesawah terlibat aktiviti penanaman padi pada tahun 2022 serta berdaftar dengan agensi dilantik kerajaan.
“Kriteria lain termasuk nelayan laut dan nelayan darat yang aktif menjalankan aktiviti penangkapan ikan selain berdaftar dengan agensi dilantik oleh kerajaan,” katanya.

Sebelum ini, Perdana Menteri, Datuk Seri Anwar Ibrahim mengumumkan bayaran Bantuan Khas Kewangan Aidilfitri Tahun 2023 kepada pesawah dan nelayan di Dewan Negara pada 29 Mac lalu.
Pengumuman itu membuktikan keprihatinan Kerajaan Perpaduan dalam memastikan nasib pesawah dan nelayan sentiasa terpelihara dalam menghadapi cabaran kos sara hidup yang tinggi selaras dengan kerangka visi Malaysia MADANI.
MAFS berharap bantuan yang diberikan ini dapat membantu pesawah dan nelayan dalam membuat persediaan bagi menyambut Hari Raya Aidilfitri nanti.- KOSMO! ONLINE


Kerajaan bincang dengan syarikat penerbangan berkaitan harga tiket untuk mahasiswa
Oleh MOHD YUNUS YAKKUB

7 April 2023, 3:05 pm
SHAH ALAM – Isu harga tiket penerbangan yang membebani pelajar institut pengajian tinggi (IPT) mendapat perhatian kerajaan yang akan berbincang dengan syarikat penerbangan.
Perdana Menteri, Datuk Seri Anwar Ibrahim berkata, kementerian pengangkutan sebelum ini telah membuat penambahan penerbangan khususnya berkaitan cuti raya.
“Tetapi ini (permintaan supaya kurangkan harga tiket) di luar skop kerajaan dan kena bagi subsidi tiket.
“Student (pelajar) ini masuk akal dan mungkin kena runding dengan syarikat penerbangan,” katanya pada sesi dialog bersama mahasiswa Universiti Teknologi Mara (UiTM) di sini, hari ini.
Terdahulu, Majlis Perwakilan Pelajar (MPP) UiTM Negeri Sembilan mengutarakan berhubung kebimbangan mahasiswa mengenai harga tiket kapal terbang domestik yang mahal.
Jelas beliau, sijil atau identiti pelajar diperlukan dengan kemungkinan pemberian tiket setahun sekali kepada golongan itu.

“Boleh, nanti saya akan bincang dengan Menteri Pengangkutan. Saya terima ini satu masalah kerana bukan semua keluarga dari Sabah dan Sarawak dan keluarga di sini yang ke negeri tersebut adalah senang dan terbeban,” jelasnya. -KOSMO!ONLINE


Agong, Raja Permaisuri berangkat ke majlis khatam al-Quran
Oleh SALEHUDIN MAT RASAD

8 April 2023, 8:56 pm
MARAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke majlis khatam al-Quran sempena sambutan Nuzul Quran dan bacaan tahlil Almarhum Sultan Ahmad Shah Al-Musta’in Billah Shah,  di sini hari ini.
Keberangkatan tiba Seri Paduka berdua disambut oleh Menteri Besar Pahang, Datuk Seri Wan Rosdy Wan Ismail.
Turut menyerikan majlis itu ialah 100 pelajar Maahad Tahfiz Al-Furqan Maran serta pegawai-pegawai kanan daripada pelbagai agensi kerajaan.
Majlis dimulakan dengan bacaan khatam al-Quran, yasin dan tahlil dipimpin oleh Johan Qari Kebangsaan 2003, Datuk Ahmad Faizul Ghazali.
Bacaan doa tahlil khas buat Almarhum Sultan Haji Ahmad Shah ibni Almarhum Sultan Abu Bakar  dan Almarhumah Tengku Ampuan Hajah Afzan Rahimahallah ibni Almarhum Tengku Panglima Perang Tengku Muhammad pula dipimpin oleh Mufti Negeri Pahang, Datuk Seri Dr. Abdul Rahman Osman.
Al-Sultan Abdullah turut berkenan mengurniakan sumbangan kepada 100 asnaf dan  golongan yang memerlukan.

Baginda berdua kemudiannya turut berkenan berbuka puasa dan bersembahyang magrib  dan Isyak berjemaah Masjid Jamek, Chenor, di sini bersama rakyat. – KOSMO! ONLINE


Kerajaan pusat tidak bezakan negeri pembangkang salur peruntukan – Anwar
Oleh MUHAMMAD NAJIEB AHMAD FUAD

8 April 2023, 9:12 pm
KUALA LUMPUR – Perdana Menteri Datuk Seri Anwar menegaskan bahawa kerajaan pusat tidak sama sekali membezakan mana-mana negeri dalam menyalurkan peruntukan.
Beliau berkata fitnah yang dibawa oleh sesetengah pihak menyatakan bahawa kerajaan ketika ini zalim terhadap negeri pembangkang iaitu Kelantan, Terengganu, Kedah dan Perlis adalah tidak benar.
Katanya, kerajaan tetap sentiasa menjaga kebajikan rakyat terutama kepada mereka yang sangat memerlukan selain mengenepikan agenda politik demi kepentingan bersama.
“Empat negeri Kelantan, Terengganu, Kedah dan Perlis saya tambah peruntukan banding dengan tahun lalu dengan parti memerintah masa itu.
“Tahun ini kita beri peruntukan lebih kepada empat negeri ini, projek tambahan tebatan banjir Kelantan saya tambah satu lagi bukan sebab saya kasih pada orang Kelantan tetapi sebab Kelantan menghadapi masalah banjir jadi kita mesti selamatkan rakyat di situ,” katanya.
Beliau berkata demikian ketika berucap pada Program Nur Ramadan peringkat Wilayah Persekutuan Kuala Lumpur, di Masjid Ar-Rahah malam ini.

Katanya, biarpun rakyat tidak menyokong parti kerajaan ketika ini, namun gerak kerja tetap dijalankan bagi membantu seramai mungkin masyarakat yang memerlukan.
“Tak apa dia (rakyat) tak sokong parti kita pun, tetapi kita jaga rakyat , ini yang dilakukan berbeza dengan fitnah,” ujarnya.
Sementara itu, pada program berkenaan Anwar turut menyampaikan sumbangan wang tunai berjumlah RM200 kepada 300 asnaf dan fakir miskin di Parlimen Lembah Pantai pada majlis tersebut.
Jumlah keseluruhan penerima sumbangan Nur Ramadan bagi kawasan Kuala Lumpur pada tahun ini adalah seramai 3,300 penerima meliputi 11 Parlimen di sini yang terdiri daripada fakir miskin, al-gharimin, al-riqab, fisabillah, dan muallaf.
Sumbangan itu diagihkan secara berperingkat oleh pihak Dewan Bandaraya Kuala Lumpur (DBKL) dan Majlis Agama Islam Wilayah Persekutuan (MAIWP) dengan jumlah keseluruhan peruntukan bagi sumbangan Nur Ramadan di Kuala Lumpur adalah RM660,000. – KOSMO! ONLINE


EPL: Manchester United mudah benam Everton 2-0
Oleh MEJA SUKAN KOSMO!

8 April 2023, 10:11 pm
MANCHESTER – Pasukan Manchester United terus kukuhkan cengkaman di kedudukan dalam usaha meraih slot automatik ke kancah Liga Juara-Juara Eropah selepas menewaskan Everton 2-0 pada saingan Liga Perdana Inggeris (EPL) sebentar tadi.
Pada aksi di Stadium Old Trafford itu, skuad The Red Devils kendalian Erik Ten Hag membariskan kesebelasan terbaik dengan jentera serangan dikemudi oleh Antony, Marcus Rashford dan Jadon Sancho.
Rashford meraih peluang awal menerusi percubaan satu lawan satu tetapi rembatan yang dilakukan pada minit ke-8 berjaya ditepis penjaga gol Everton, Jordan Pickford.
United semakin garang dan kali ini giliran pemain pertahanan, Aaron Wan-Bissaka untuk terlepas peluang keemasan ketika pintu gol sudah terbuka apabila sepakan yang dilakukannya tersasar berselang empat minit kemudian.
Gol yang dinantikan akhirnya tiba pada minit ke-36 hasil rembatan yang dilakukan oleh Scott McTominay selepas menyudahkan hantaran Sancho untuk memastikan United mendahului pada babak pertama.
Bersambung pada separuh masa kedua, Everton yang dikendalikan oleh Sean Dyche membuat rombakan dalam kesebelasan utama dengan memasukkan pemain seperti Tom Davies dan James Garner.

Namun, situasi kekal tidak berubah apabila pasukan tuan rumah masih mendominasi sebahagian besar perlawanan.
United mengesahkan kemenangan apabila penyerang gantian, Anthony Martial meledak gol kedua selepas menerima hantaran Rashford untuk meletakkan kedudukan 2-0 dan kekal sehingga tamat perlawanan.
Keputusan tersebut menyaksikan United meraih 56 mata selepas mengharungi 29 perlawanan manakala Everton kekal dengan 27 mata. – KOSMO! ONLINE


Peluncur ombak Brazil tumbuk wanita di Bali
Oleh KOSMO!

8 April 2023, 8:00 pm
JAKARTA – Seorang peluncur profesional dari Brazil dirakam menumbuk seorang wanita Amerika Syarikat (AS) beberapa kali di kepala selepas mangsa bergaduh dengan rakannya ketika meluncur ombak di Indonesia, lapor portal berita MailOnline kelmarin.
Sara Taylor dan warga Brazil, Adriano Portela berada di Uluwatu, barat daya Bali pada Rabu lalu apabila mereka meluncur ombak yang sama.
Dua peluncur itu percaya mereka berhak meluncur ombak tersebut tetapi pergaduhan singkat berlaku di dalam laut apabila mereka bertembung antara satu sama lain.
Oleh kerana marah bagi pihak rakannya, peluncur profesional dari Brazil, Joao Paulo Azevedo menyerang Taylor dengan menumbuknya di kepala. Mereka mengejar Taylor dan rakannya dari Britain, Charlie McCharg sebaik sahaja kembali ke pantai.
“Jangan rakam saya!” jerit Azevedo sebelum melemparkan penumbuknya ke muka Taylor dan menarik tuala daripada bahu mangsa.
Kumpulan itu mengelilingi Taylor dan menendang motosikal McCharg sehingga terbalik. Taylor didengari menyuruh mereka pergi sebelum video itu tamat.

Video serangan itu menimbulkan kemarahan dalam kalangan komuniti peluncur ombak termasuk juara liga Surf Dunia, Kelly Slater dan peluncur Australia, Felicity Palmateer.
Kelmarin penaja Azevedo, Quebra Onda menarik balik tajaan susulan  insiden itu.
“Keputusan ini dibuat setelah menyedari kejadian yang berlaku. Kami mengulangi bahawa kami menolak semua jenis keganasan terutamanya terhadap wanita,” kata jenama itu dalam satu kenyataan.
Dalam video yang kemudian disiarkan di YouTube, Azevedo berkata, dia sangat menyesal dan malu tentang apa yang berlaku tetapi mendakwa dia adalah mangsa sebenar.
Sementara itu, jurucakap Polis Bali, Stefanus Satake Bayu Setianto mengesahkan bahawa Taylor dan McCharg telah membuat laporan  kepada Polis Kuta Selatan. Portela dan Azevedo tinggal di Uluwatu dan perkara itu akan disiasat oleh Polis Bali. – Agensi


Yayasan Bank Rakyat edar 200 bubur lambuk di Perlis
Oleh NURUL IZZATI ZAINI

8 April 2023, 8:21 pm
PETALING JAYA – Yayasan Bank Rakyat (YBR) menyemarakkan suasana sambutan Ramadan dengan menyiapkan 200 bungkusan bubur lambuk di Masjid Ar Rashid, Kampung Kubang Perun, Perlis, hari ini.
Pengurus Besar YBR, Syaiful Rizal Abdul Ghani berkata Program Kongsi Rezeki Bubur Lambuk itu anjuran bersama pertubuhan bukan kerajaan (NGO) Belia 4B Parlimen Padang Besar.
Menurutnya, edaran bubur lambuk secara percuma ini adalah sumbangan Ramadan bagi berkongsi kepada masyarakat untuk menikmatinya.
“Program itu berlangsung dalam suasana meriah dan ceria bermula daripada aktiviti gotong-royong untuk menyiapkan sebanyak 200 bungkus bubur lambuk,” katanya dalam kenyataan hari ini.
Tambahnya, aktiviti itu turut disertai ahli kariah masjid serta penduduk tempatan dan program tersebut telah bermula sejak awal Ramadan. – KOSMO! ONLINE


Petronas teruskan projek cari gali di Laut China Selatan – PM
Oleh MUHAMMAD NAJIEB AHMAD FUAD

8 April 2023, 9:37 pm
KUALA LUMPUR – Perdana Menteri, Datuk Seri Anwar Ibrahim menafikan dakwaan pihak pembangkang menuduh kerajaan ketika ini sedang berunding bersama negara China berhubung isu pertikaian kawasan cari gali minyak di Laut China Selatan.
Anwar berkata, tuduhan yang dilontarkan itu adalah berniat jahat dan ia adalah tidak benar sama sekali.
Katanya, lawatan ke China baru-baru ini, Malaysia kekal menyatakan prinsip untuk terus menjalin hubungan baik bersama negara tersebut.
“Tak betul, saya pergi ke negara China dan di depan presidennya (Xin Jinping). Saya nak berkawan, mereka kuasai ekonomi tetapi saya kata kita jaga prinsip kita…Petronas dapat cari gali besar-besaran di kawasan Laut China Selatan dan saya bagi kelulusan, arah untuk teruskan.
“Kebetulan China juga tutup kawasan tengah laut itu, mereka kata itu kawasannya. Saya jawab pada pimpinan China, kami terpaksa teruskan projek itu kerana kawasan tersebut adalah kawasan kami.
“Lautan di bawah bidang kuasa Malaysia, kami teruskan tetapi dia (China) kata dia tutup, Tak apalah, kami teruskan (cari gali). Tapi ini dipusingkan yang saya runding seolah projek tak jalan,” katanya.

Beliau berkata demikian berucap pada Program Nur Ramadan Wilayah Persekutuan di Masjid Ar-Rahah, Kampung Kerinchi di sini, malam ini.
Terdahulu, bekas Perdana Menteri, Tan Sri Muhyiddin Yassin pada Khamis lalu, mendakwa Anwar mengeluarkan kenyataan bahawa kerajaan akan berbincang dengan kerajaan China berhubung projek cari gali, di kawasan yang dikatakan berdepan pertindihan tuntutan antara kedua-dua negara. – KOSMO! ONLINE


20 lokasi sekitar Cyberjaya, Puchong terjejas ribut
Oleh MOHD. HUSNI MOHD. NOOR

8 April 2023, 10:20 pm
SEPANG – Lebih 20 lokasi di sekitar Kampung Pulau Meranti, Taman Putra Perdana dan Apartment Angsana Bukit Puchong 2, di sini terjejas akibat ribut petang tadi.
Kejadian kira-kira pukul 4.30 petang itu menyebabkan beberapa infrastruktur awam, masjid, surau, premis perniagaan dan rumah penduduk turut mengalami kerosakan.
Ahli Dewan Undangan Negeri Dengkil, Adhif Syan Abdullah berkata, beliau telah menghubungi pihak berkaitan untuk mendapatkan bantuan segera termasuk mengenalpasti kerosakan.
“Saya telah menghubungi Jawatankuasa Bencana Pejabat Daerah Tanah Sepang, Majlis Perbandaran Sepang (MPSepang) dan Balai Bomba dan Penyelamat Cyberjaya supaya segera ke lokasi kejadian.
“Insya-Allah, saya akan salurkan bantuan sewajarnya. Semoga kita semua sentiasa selamat dan kekal dalam lindungan Tuhan,” katanya menerusi hantaran di Facebook, hari ini.
Adhif berkata, beliau bersimpati dengan semua yang terkesan dan berharap penduduk dapat bersabar dalam menghadapi dugaan di bulan Ramadan ini.

Sementara itu, Ketua Polis Daerah Sepang, Asisten Komisioner Wan Kamarul Azran Wan Yusof berkata, setakat ini tiada laporan diterima daripada penduduk. – KOSMO! ONLINE


Bumbung rumah tercabut ketika masak untuk berbuka
Oleh WAT KAMAL ABAS

8 April 2023, 9:36 pm
BAGAN SERAI – “Habis semua juadah masakan untuk berbuka puasa”.
Demikian kata Zainah Salleh,49,ketika menceritakan detik cemas bumbung rumahnya tercabut keseluruhannya ketika angin ribut melanda di Kampung Parit 2 Selinsing Bagan Serai pada jam kira -kira 4.20 petang hari ini.
Menurut Zainah,ketika kejadian berlaku,dia sedang memasak dibahagian dapur untuk menyediakan juadah berbuka puasa.
“Pada masa itu angin memang bertiup kuat,dibahagian bumbung berbunyi seperti bergetar.
“Secara tiba -tiba sahaja bumbung mula tercabut dan saya amat cemas,anak -anak saya terus menarik tangan lalu kami sekeluarga berlari masuk ke bahagian bawah rumah.”katanya kepada pemberita selepas menerima kunjungan Ahli Parlimen Bagan Serai,Datuk Idris Ahmad dirumahnya di Kampung Parit 2 Selinsing Bagan Serai disini hari ini
Suaminya, Khamis Yaakop, 56, berkata, angin kuat mula bertiup dibahagian sisi kanan rumah.

“Tak lama selepas itu angin kencang datang dari arah kiri dan kali ketiganya datang dari arah belakang rumah menyebabkan bumbung rumah tercabut. Isteri dan anak -anak berlari masuk kebahagian bawah rumah untuk berlindung,”katanya
Dia yang baharu berhenti kerja dari syarikat swasta berkata, ia merupakan kejadian pertama berlaku di kediamannya.
Sementara itu, sebanyak 14 buah rumah di 9 buah kampung, di sini dilaporkan telah terjejas akibat angin ribut.
Antaranya melibatkan sebuah rumah di Kampung Selinsing, Kampung Tebuk Haji Dollah (3), Kampung Parit 4 (1), Kampung Parit 1 (3), Kampung Parit 2 (1), Kampung Simpang 4 (1), Kampung Sungai Baru (2), Kampung Jalan Gula (1) dan sebuah rumah di Kampung Dew. – KOSMO! ONLINE


Ramai budak sekolah selamba beli vape
Oleh SITI NUR MAS ERAH AMRAN

8 April 2023, 9:00 pm
GEORGE TOWN – Persatuan Pengguna Pulau Pinang (CAP) mendakwa ramai anak muda termasuk golongan remaja dan pelajar sekolah kini bebas membeli cecair berasaskan nikotin untuk gajet vape mereka.
Pegawai Pendidikannya, N. V. Subbarow berkata, hasil tinjauan pihaknya sejak dua hari lalu mendapati, sebahagian daripada pelanggan kelihatan sangat muda malah ada yang mengaku baharu berusia 14 tahun.
“Hasil sumber maklumat yang diperoleh, kebanyakan pelanggan memberitahu CAP sebelum ini mereka sangat takut untuk masuk ke kedai vape untuk membeli nikotin.
“Walau bagaimanapun, situasi mulai berubah sejak 1 April lalu apabila mereka bebas memasuki kedai-kedai vape.
“Terdapat banyak kedai vape di Pulau Pinang dan situasi ini amat membimbangkan,” katanya dalam kenyataan di sini hari ini.
Mengulas lanjut, beliau berkata terdapat individu yang tidak berpuas hati dengan duti eksais namun tidak menghalang mereka daripada membeli jus cecair nikotin.

“Selain itu, pengguna vape yang terdiri daripada pelajar bersetuju mereka mendapatkan wang untuk membeli cecair vape daripada rakan dan ahli keluarga.
“Malah, dua buah kedai vape turut mengaku perniagaan mereka tidak terkesan dengan duti eksais sebaliknya meningkatkan jualan vape terutamanya dalam kalangan gadis muda,” katanya.
Dalam pada itu, Subarrow memberitahu, pihaknya bimbang trend itu akan membawa kepada keadaan tidak sihat untuk generasi muda akan datang.
Katanya, vape dan e-rokok ini berkesan membantu mencipta nikotin ketagih generasi baharu malah terdapat banyak peranti vape yang juga boleh digunakan untuk menyedut jenis dadah lain yang diharamkan.
“CAP percaya pertama sekali pendidikan berkaitan vape khususnya buat kedua-dua remaja dan ibu bapa mereka amatlah penting.
“Remaja selalunya memperoleh sebahagian besar pengetahuan mereka tentang vape dan e-rokok daripada media sosial.
“Kementerian Kesihatan (KKM) juga perlu mengambil langkah segera untuk membendung remaja daripada sewenang-wenangnya membeli nikotin tanpa sebarang masalah,” tambahnya. – KOSMO! ONLINE


2.8 juta pasport dikeluarkan sepanjang pasca Covid-19
Oleh SAFINA RAMLI

8 April 2023, 9:14 pm
GEORGE TOWN – Jabatan Imigresen mengeluarkan sebanyak 2.8 juta pasport sepanjang tempoh pasca pandemik Covid-19 iaitu peningkatan empat kali ganda berbanding tempoh sebelumnya.
Menteri Dalam Negeri, Datuk Seri Saifuddin Nasution Ismail berkata, daripada jumlah itu, sebanyak 45 peratus permohonan dilakukan secara dalam talian dan pasport yang telah siap boleh dikutip oleh pemohon dalam tempoh dua atau tiga hari sahaja.
”Selepas tempoh Perintah Kawalan Pergerakan (PKP), Jabatan Imigresen setiap hari berdepan dengan kesesakan orang ramai namun tidak semua lokasi menghadapi isu ini.
”Sebagai contoh di Perlis, Jabatan Imigresen hanya keluarkan sekitar 20 hingga 30 pasport sahaja namun di Damansara, Shah Alam, Kelana Jaya jumlahnya berlipat kali ganda.
“Walaupun berdepan kesesakan, sejak pasca Covid-19, 2.8 juta pasport telah dikeluarkan tidak ada satu pun permohonan ditolak, 45 peratus pemohonan adalah di dalam talian manakala yang lain hadir sendiri ke pejabat Imigresen,” katanya selepas menghadiri majlis penerapan nilai-nilai murni dan iftar KDN Madani, di sini hari ini.
Mengulas lanjut, Saifuddin yang juga Ahli Dewan Undangan Negeri (ADUN) Pantai Jerejak berkata, 60 peratus daripada pemohon yang memperoleh pasport telah memulakan perjalanan ke luar negara, manakala 40 peratus daripadanya tidak keluar.

Dalam pada itu, katanya, Jabatan Imigresen akan memulakan projek perintis dengan beberapa langkah diambil untuk mengurangkan kesesakan di pejabat pengeluar pasport terutama di kawasan Lembah Klang.
”Kita telah kenal pasti 21 pejabat pengeluar pasport yang mengalami kesesakan luar biasa, di sini kita telah tambah waktu bekerja termasuk Sabtu dan Ahad, ia membantu sedikit untuk mengurangkan kesesakan,” katanya.
Katanya, terdapat beberapa pejabat pengeluar pasport yang akan dijadikan lokasi untuk mengambil pasport yang siap dipohon menerusi dalam talian.
Selain itu tambahnya, Jabatan Imigresen akan menggantikan mesin cetak sedia ada di pejabat pengeluar pasport dengan mesin cetak yang berkapasiti tinggi iaitu mampu mencetak lebih 1,000 sehari berbanding 500 pasport sehari pada masa ini. – KOSMO! ONLINE


Ribut petir, hujan lebat di 11 negeri malam ini
Oleh KOSMO!

8 April 2023, 5:53 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang dijangka berlaku di 11 negeri sehingga pukul 9 malam ini.
MetMalaysia melalui laman sesawangnya memberitahu, amaran itu dijangka berlaku melibatkan beberapa daerah di Kedah, Pulau Pinang, Perak, Kelantan, Pahang, Selangor, Kuala Lumpur, Putrajaya, Negeri Sembilan, Johor dan Sarawak.
“Di Kedah melibatkan (Yan, Kuala Muda, Sik, Baling, Kulim dan Bandar Baharu), Pulau Pinang (Seberang Perai Utara, Seberang Perai Tengah dan Seberang Perai Selatan), Perak (Kerian, Larut, Matang Dan Selama, Manjung, Perak Tengah dan Hilir Perak) dan Kelantan di Gua Musang.
“Manakala, di Pahang (Raub, Jerantut, Bentong, Temerloh, Maran dan Bera), Selangor (Sabak Bernam, Klang, Gombak, Petaling, Kuala Langat, Hulu Langat dan Sepang), seluruh Kuala Lumpur, seluruh Putrajaya,” kata kenyataan itu di sini hari ini.
Turut menerima amaran berkenaan di Negeri Sembilan melibatkan daerah Seremban, Port Dickson dan Jempol dan Johor di Segamat manakala Sarawak di Sarikei (Julau dan Meradong), Sibu dan Kapit (Song). – KOSMO! ONLINE


7 kertas siasatan dibuka, PDRM tubuh ‘task force’ siasat isu 3R
Oleh AZMI NORDIN

8 April 2023, 6:15 pm
KUALA LUMPUR – Sebanyak tujuh kertas siasatan dibuka melibatkan isu perkauman, agama dan Institusi Diraja (3R) bagi tempoh 27 Mac sehingga kelmarin.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, terdapat empat kes berkaitan penghinaan terhadap institusi diraja, dua kes melibatkan penghinaan agama serta satu kes membabitkan elemen perkauman.
Tegas beliau, dua individu ditahan membabitkan kes penghinaan terhadap institusi diraja dan perkauman, manakala seorang suspek dalam proses dikesan pihak PDRM.
“Daripada tujuh kertas siasatan dibuka, tiga telah dirujuk ke Pejabat Peguam Negara.
“Perkara itu selari dengan peruntukan Artikel 145(3) Perlembagaan Persekutuan, manakala empat kes lagi masih dalam siasatan pihak Unit Siasatan Jenayah Terkelas (USJT),” katanya dalam kenyataan hari ini.
Sehungan itu, kata beliau, PDRM telah menubuhkan ‘task force’ untuk siasatan melibatkan isu-isu 3R, pada 22 Mac lalu dan diketuai Pengarah Jabatan Siasatan Jenayah.

Katanya, Task Force itu berperanan menyiasat kes-kes melibatkan penghinaan terhadap agama, kaum serta institusi diraja.
Noorsiah turut menasihatkan orang ramai agar tidak sewenang-wenangnya memuat naik gambar, video sensitif dan seumpamanya yang melangkaui aspek 3R.
“Sebarang bentuk penularan berita palsu, berkecenderungan menghasut atau berbaur ugutan yang boleh menyebabkan kegentaran awam melalui platform media sosial akan diambil tindakan undang-undang.
“Mereka boleh disabit kesalahan di bawah Akta Komunikasi dan Multimedia 1998, Akta Hasutan 1948 serta kesalahan yang termaktub di bawah Kanun Keseksaan,” katanya. – KOSMO! ONLINE.


Kutu dalam mata lelaki
Oleh KOSMO!

8 April 2023, 7:30 pm
BUENOS AIRES –  Satu imej mengerikan menunjukkan seekor kutu parasit berada pada bola mata seorang pesakit warga emas tua berusia dalam lingkungan 70-an di Argentina, lapor portal berita MailOnline semalam.
Pesakit itu dilaporkan pergi ke sebuah hospital dan mengadu matanya ‘gatal’ serta berdarah. Ketika melakukan pemeriksaan, doktor mendapati terdapat seekor pada bahagian skleranya iaitu lapisan luar bola mata.
Tiada butiran lanjut didedahkan tetapi doktor biasanya menggunakan penyepit kecil untuk mengeluarkan kutu seperti dalam kes tersebut.
Klip video itu didedahkan menerusi akaun TikTok, neuquencapitaltiktok yang berada di Neuquen iaitu sebuah bandar di wilayah Patagonia, Argentina.
Video tersebut dimuat naik pada pada bulan lalu dan  sejak itu, ia menjadi tular dan mendapat lebih 2.6 juta tontonan.
Mereka yang menonton klip video itu menyatakan rasa terkejut dan jijik dengan kejadian itu. – Agensi


Anggota penguat kuasa didakwa terima rasuah direman
Oleh MOHD. RAFIE AZIMI

8 April 2023, 5:32 pm
ALOR SETAR – Suruhanjaya Pencegahan Rasuah Malaysia (SPRM) menahan seorang anggota penguat kuasa kerana disyaki menerima wang rasuah berjumlah RM7,000, baru-baru ini.
Menurut sumber, wang rasuah diterima lelaki berusia lingkungan 30-an itu disyaki bertujuan untuk mengubah suai laporan kimia berkaitan kes dadah.
Katanya, suspek ditahan kira-kira pukul 11 malam tadi di sebuah stesen minyak di sini.
“Suspek dibawa ke Mahkamah Majistret Alor Setar pada pagi ini dan Majistret, Nurul Huda Idris mengeluarkan perintah reman selama tujuh hari bermula hari ini hingga 14 April depan.
“Dia dipercayai menerima wang rasuah RM7,000 sebagai balasan mengubah suai laporan kimia berkaitan kes dadah supaya kes diturunkan kepada Seksyen 12(2) Akta Dadah Berbahaya 1952,” katanya ketika dihubungi di sini hari ini.
Sementara itu, Pengarah SPRM Kedah, Rosley Mohamad Satar ketika dihubungi mengesahkan penahanan reman tersebut, namun enggan mengulas lanjut.

“Kes tersebut disiasat mengikut Seksyen 16 (a)(B) Akta SPRM 2009,” katanya. – KOSMO! ONLINE


Penunggang motosikal lintasi jambatan tenggelam
Oleh KOSMO!

8 April 2023, 6:30 pm
JAKARTA – Sebuah klip video tular di media sosial Indonesia memaparkan seorang penunggang motosikal melintasi sebuah jambatan yang tidak kelihatan kerana ditenggelami air, lapor laman berita Kompas semalam.
Video yang dimuat naik di akaun Twitter @Kodok Ijo memaparkan aksi lelaki itu menunggang motosikal melintasi jambatan yang tenggelam.
Bercakap mengenai kestabilan pemanduan, Pengarah Pusat Latihan Memandu Jakarta Defensif (JDDC) Jusri Pulubuhu berkata, motosikal tidak ada kestabilan.
Kata Jusri, istilah yang digunakan adalah seimbang, bermakna berat pada empat sisi penunggang iaitu atas, bawah, depan dan belakang mestilah sama rata.
Mengenai keadaan selamat untuk melalui air, Bahagian Perkhidmatan Teknikal Honda Motor (AHM) Endro Sutarno berkata, paras air perlu tidak melebihi hujung ekzos motosikal sebelum melintasinya.
“Selagi paras air di bawah hujung ekzos motosikal, ia masih selamat untuk melintasi lokasi banjir,” katanya kepada Kompas baru-baru ini. – Agensi


BABA’S agih lebih 1,000 bungkus bubur lambuk buat warga TTDI
Oleh NURUL IZZATI ZAINI

8 April 2023, 5:47 pm
KUALA LUMPUR – Pengeluar rempah ratus terkemuka, BABA’S sekali lagi berkongsi rezeki apabila mengagihkan lebih 1,000 bubur lambuk di sekitar kawasan Taman Tun Dr Ismail (TTDI), hari ini.
Ini merupakan kali kedua pihak BABA’S mengadakan program tanggungjawab sosial korporat (CSR) selepas Sabtu lalu di sekitar kawasan Shah Alam.
Ketua Pemasaran BABA Product (M) Sdn. Bhd., Azrain Mohamad berkata pihaknya sangat teruja dapat menyantuni penduduk setempat dan meneruskan tradisi bulan puasa ini.
Menurutnya, persiapan menyediakan bubur lambuk itu telah bermula sejak pukul 9 pagi yang menggunakan lebih 60 kilogram rempah-ratus produk BABA’S.
“Sabtu lepas kita sudah agihkan lebih 6,000 bubur lambuk di Shah Alam, jadi hari ini kita agihkan lagi 1,000 bungkusan kepada komuniti di sini.
“Menerusi program ini, silaturrahim antara pekerja dapat dieratkan serta dapat memberi semula kepada masyarakat setempat. Mereka pun boleh tahu produk BABA’S boleh diguna dalam masakan.

“Bahan-bahan bubur lambuk hari ini sepenuhnya menggunakan produk BABA’S yang mengandungi bahan asli, tiada pewarna, pengawet, dan perasa,” katanya dalam Program Pengagihan Bubur Lambuk di Masjid At-Taqwa, disini, hari ini.
Tambah Azrain, rempah kurma juga digunakan sebagai bahan utama dalam masakan bubur lambuk kali ini menjadikan bau aromanya sedap dan sangat menggiurkan.
Katanya, BABA’S berterima kasih kepada pihak masjid kerana sudi berkolabrasi dengan pihaknya dalam menyediakan tempat dan fasiliti dalam menjayakan program ini.
Selain pengagihan kepada warga Masjid At-Taqwa dan komuniti setempat, pihak BABA’S juga akan mengedarkan sebanyak 250 bubur lambuk kepada orang ramai di stesen Perkhidmatan Transit Aliran Massa (MRT) Taman Tun Dr Ismail.
Pada masa sama, Azrain berkata pihaknya juga akan mengagihkan ‘goodies bag’ produk BABA’S kepada lebih 30 orang warga asnaf dan mualaf bagi menyantuni mereka pada bulan puasa ini.
“Kami berharap pada masa akan datang kita dapat melakukan program seperti ini dalam skala yang lebih besar bagi meneruskan tradisi memasak bubur lambuk pada bulan Ramadan,” ujarnya. – KOSMO! ONLINE


Aktres Bollywood akan tanya suami tentang lamaran peminatnya
Oleh KOSMO!

8 April 2023, 5:30 pm
MUMBAI – Pelakon dan model, Celina Jaitly yang berkahwin dengan usahawan Austria, Peter Haag memberikan jawapan lucu kepada peminat yang melamarnya di laman Twitter, lapor portal berita The Indian Express semalam.
Dia memberikan jawapan itu selepas seorang pengguna Twitter menulis: “Celina Jaitly Best Wishes. Kesihatan saya Tidak Baik! Tiada siapa yang menjaga saya. Sebelum kesihatan saya menjadi lebih buruk, segera bawa saya bersama anda untuk berkahwin dengan saya. Salam hormat, Vijay Maganlal Vora di Kolkata.”
Menjawab permintaan itu, Jaitly menulis: “Saya akan bertanya kepada suami dan tiga anak saya.”
Jaitly dan suaminya adalah ibu bapa kepada kembar Winston dan Viraaj berusia 11 tahun serta Arthur yang berusia lima tahun.
Dia muncul buat pertama kali dalam filem Bollywood pada tahun 2003 dan pernah berlakon dalam filem seperti No Entry, C Kkompany dan Money Hai Toh Honey Hai. – Agensi


New Zealand mahu biak virus bunuh arnab
Oleh KOSMO!

8 April 2023, 7:00 pm
WELLINGTON – Sebuah wilayah di New Zealand mengambil pelbagai langkah untuk menghapuskan populasi arnab yang menjejaskan sektor pertanian, lapor laman berita Wion News kelmarin.
Arnab pertama diperkenalkan di New Zealand pada tahun 1840-an sebagai sumber  makanan dan pemburuan, namun perlahan-lahan menjadi haiwan invasif sehingga mengancam  biodiversiti dan pertanian di wilayah Otago.
Bagi menangani ancaman itu, pentadbiran tempatan memperkenalkan acara Pemburuan Arnab Paskah Besar Ortago Tengah pada tahun 1990-an. Setiap pemilik tanah diwajibkan di bawah untuk memburu arnab pada setiap tahun.
Bagaimanapun, kerajaan pusat mengharamkan acara itu  tahun ini kerana risiko kebakaran serta kebimbangan mengenai kesihatan dan keselamatan penduduk.
Arahan itu tidak menghalang penduduk luar bandar untuk meneruskan tradisi mereka kerana kekurangan alternatif untuk membunuh arnab yang dibimbangi populasinya akan meningkat.
Majlis Wilayah Otago (ORC) sedang  menunggu kelulusan  kerajaan persekutuan untuk menggunakan  Virus Penyakit Haemorrhagic Arnab (RHDV). Virus itu pertama kali diimport dan diperkenal secara haram di New Zealand pada 1997 untuk memusnahkan populasi arnab ketika itu.

Versi lain dari Korea kemudian diimport secara sah dan dikeluarkan pada awal 2018 tetapi arnab menjadi kebal dari semasa ke semasa. ORC kini berusaha memperkenalkan semula RHDV dengan mengeluarkannya daripada ‘senarai organisma tidak diingini’.
Di Pulau Selatan, ledakan populasi arnab mencapai kadar ‘wabak’, kata seorang jurucakap ORC.
Kementerian industri utama New Zealand menganggarkan bahawa arnab merugikan negara itu dengan anggaran NZ$50 juta (RM138 juta) dalam kehilangan pengeluaran dan NZ$25 juta (RM69 juta) dalam kawalan makhluk perosak secara langsung setiap tahun. – AGENSI


Agong zahir dukacita, kutuk serangan jemaah di Masjid Al-Aqsa
Oleh MUHAMMAD NAJIEB AHMAD FUAD

8 April 2023, 5:27 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dan mengutuk sekeras-kerasnya serangan terbaharu tentera rejim Israel terhadap jemaah dan pencerobohan ke atas Masjid Al-Aqsa baru- baru ini.
Datuk Pengelola Bijaya Diraja, Mejar Jeneral Datuk Zahari Mohd Ariffin berkata, baginda menyifatkan serangan dan pencerobohan tempat suci umat Islam yang ketiga itu sebagai perbuatan keji dan tindakan amat zalim serta tidak berperikemanusiaan.
“Seri Paduka Baginda turut menyifatkan tindakan tentera rejim Israel itu bukan sahaja menyalahi undang-undang malah mencabuli hak asasi manusia serta kesucian masjid itu.
“Seri Paduka Baginda bertitah Malaysia dan rakyatnya sentiasa bersoladiriti bersama Palestin dan menyeru seluruh rakyat supaya terus memperjuangkan pronsip keadilan, sikap hormat menghormati, di samping menentang sebarang bentuk keganasan dan kezaliman sesama manusia,” katanya dalam kenyataan, di sini hari ini.
Katanya, sehubungan itu, Baginda menzahirkan sokongan terhadap ketetapan kerajaan Malaysia menyeru masyarakat antarabangsa khususnya Majlis Keselamatan Pertubuhan Bangsa-Bangsa Bersatu (UNSC) supaya rejim Israel bertanggungjawab ke atas jenayah keji itu.
Tambahnya, Baginda bertitah Malayisa turut menyokong dan berpegang teguh dengan pendiriannya selama ini bahawa rakyat Palestin berhak mendapatkan sebuah negara yang merdeka dan berdaulat berdasarkan garis sempadan sebelum 1967 dengan Baitulmaqdis Timur sebagai ibu negara selaras undang-undang dan inisiatif di peringkat antarabangsa.

“Selain itu, Seri Paduka Baginda juga bertitah agar kerajaan Malaysia memainkan peranan menyeru Pertubuhan Kerjasama Islam (OIC) untuk bersatu padu membantu menangani masalah yang dihadapi oleh Palestin.
“Seri Paduka Baginda menyeru seluruh rakyat Malaysia tanpa mengira bangsa dan agama untuk bersama Baginda berdoa mengikut pegangan kepercayaan masing-masing supaya rakyat Palestin dilindungi dan tanah air mereka dibebaskan daripada penjajahan dan penindasan rejim Israel,” ujarnya.
Kata Zahari, Baginda turut menyeru masjid dan surau di negara ini serta rakyat yang beragama Islam di kediaman sendiri untuk mengadakan solat sunat hajat dan doa selamat bagi memohon ihsan daripada Allah SWT untuk memelihara kesejahteraan rakyat Palestin daripada niat jahat rejim Israel. – KOSMO! ONLINE


Wanita lahirkan cucu guna sperma mendiang anak
Oleh KOSMO!

8 April 2023, 6:00 pm
MADRID – Seorang pelakon wanita Sepanyol mengejutkan orang ramai kerana mempunyai cucu melalui kaedah ibu tumpang dengan menggunakan sperma anak lelakinya yang telah meninggal dunia, lapor laman berita Detik semalam.
Ibu tumpang diharamkan di Sepanyol dan kebanyakan orang merujuknya sebagai ‘menyewa rahim’.
Ana Obregon, 68, kehilangan anak tunggalnya, Aless Lequio Garcia, 27, akibat kanser pada 2020.
Dalam temu bual bersama majalah Sepanyol, ¡Hola!, Obregon mendedahkan bahawa dia mendapat seorang bayi perempuan yang dilahirkan di luar negara. Bayi itu secara biologi ialah cucunya dan dinamakan Ana Sandra.
Obregon melakukan perkara tersebut kerana sedih dengan kehilangan anaknya.
Ketika kisah itu mendapat perhatian antarabangsa, Obregon mendedahkan bahawa anaknya telah membekukan spermanya sebelum memulakan rawatan kanser di New York.

Undang-undang di kebanyakan negeri Amerika Syarikat (AS) menyokong dan mengiktiraf ibu tumpang.
Doktor mengesyorkan agar anaknya membekukan sperma sebelum memulakan kemoterapi, dan keinginan terakhir Garcia adalah untuk mempunyai anak.
Obregon memulakan proses ibu tumpang pada hari dia meninggal dunia, dan hanya memberitahu saudara perempuannya tentang kehamilan itu. Perkara itu dirahsiakan sehinggalah wawancara tersebut. – Agensi


Gempa bumi sederhana gegar Halmahera, Indonesia
Oleh KOSMO!

8 April 2023, 3:46 pm
PETALING JAYA – Satu kejadian gempa bumi sederhana telah berlaku di Halmahera, Indonesia pada pukul 2.58 petang tadi.
Jabatan Meteorologi (MetMalaysia) berkata, gempa 5.0 skala Richter tersebut berlaku di 1.9 darjah Utara dan 127.4 darjah Timur.
“Kejadian gempa itu berlaku di 123 kilometer (km) Utara dari dari Ternate, Indonesia dengan kedalaman 112 km.
“Bagaimanapun, tiada ancaman tsunami kepada Malaysia susulan gempa itu,” katanya dalam satu kenyataan di sini hari ini. – KOSMO! ONLINE


Dua jiran ‘berperang’ pasang lampu raya
Oleh NIK NUR IMAN WAHYU

8 April 2023, 3:28 pm
PETALING JAYA – Gelagat dua individu yang duduk berjiran berlawan memasang lampu raya bagi memastikan rumah mereka meriah sempena sambutan Aidilfitri mencuit hati ramai.
Melalui sebuah video yang dimuat naik pemilik akaun TikTok @Iejamurad, dia merakam keadaan halaman rumahnya dan jiran sebelah rumah yang dipenuhi lampu raya.
“Saya tidak mengaku kalah dengan lampu raya yang dipasang jirannya,” katanya diruangan kapsyen.
Menganggap sebagai cabaran, pengguna tersebut kemudiannya memasang ‘spotlight’ di halaman rumah.
“Bila kau tak nak kalah dengan jiran. Habis semua lampu dibawanya keluar,” katanya.
Menjengah ke ruangan komen, netizen sempat berjenaka lampu yang dipasang pengguna tersebut merupakan lampu yang diambil dari kelab malam.

“Sol, sol, sol. Lampu kelab malam mana pula yang kau bawa balik ni?,” kata Sultan Pemarah.
“Lampu ‘clubbing’ kau pasang cik,” kata Nufael.
Perkongsian tersebut tular dengan tontonan sebanyak lebih 89,000 dan lebih 300 komen. – KOSMO! ONLINE


Kertas siasatan kanak-kanak digigit di taska dibuka
Oleh AZMI NORDIN

8 April 2023, 5:10 pm
PUTRAJAYA – Polis kini menjalankan siasatan berhubung seorang kanak-kanak perempuan yang cedera digigit rakan seusianya sewaktu ditinggalkan di sebuah taska, di sini.
Ketua Polis Daerah Putrajaya, Asisten Komisioner A.Asmadi Abdul Aziz berkata, pihaknya terkesan sebuah hantaran dimuat naik di Facebook El Ameerah berkaitan kecederaan kanak-kanak itu, semalam.
Katanya, hasil semakan mendapati, pihaknya menerima laporan tersebut dari seorang wanita berkenaan beberapa kesan gigitan di tangan anaknya semasa dihantar ke sebuah taska, pada pukul 10.26 malam, Rabu lalu.
“Satu kertas siasatan telah dibuka di bawah Seksyen 31 (1) (a) Akta Kanak-Kanak 2001.
“Kanak-kanak tersebut telah dirujuk ke Hospital Putrajaya dan hasil pemeriksaan mengesahkan kecederaan ditangan tersebut selari dengan kesan gigitan kanak-kanak seusia,” katanya dalam kenyataan hari ini.
Menurut Asmadi, semakan dengan pihak Jabatan Kebajikan Masyarakat (JKM) mendapati taska tersebut berdaftar dan mempunyai lesen yang masih sah.

“Pada mulanya, kedua-dua pihak bersetuju untuk tuntutan ganti rugi berhubung kejadian itu, namun sehingga kini tiada penyelesaian dapat dibuat oleh kedua-dua pihak,” ujarnya.
Sementara itu, Kementerian Pembangunan Wanita, Keluarga dan Masyarakat (KPWKM) memaklumkan, sebuah taska yang didakwa berlaku kes penderaan kanak-kanak diarah tutup sementara.
Hasil pemeriksaan JKM pada 29 Mac lalu mendapati berlaku ketidakpatuhan kepada Akta Taska 1984.
Terdahulu, Kosmo! melaporkan seorang wanita mendedahkan sebuah taska telah mengabaikan kanak-kanak asuhan di situ termasuk anak perempuannya berusia satu tahun, awal tahun ini.
Menerusi perkongsian di Facebook El Ameerah, dia tampil mendedahkan perkara berkenaan selepas tiga bulan kejadian itu dilaporkan berlaku.
Menurut El Ameerah, anaknya ditinggalkan di bilik kecil dan kosong serta tidak ada apa apa, termasuk alas lantai, mainan, buku atau hiasan dinding.
Dalam pada itu, El Ameera berkata, dia dan suami telah membawa Maryam ke hospital dan juga pakar psikiatri kanak-kanak untuk rawatan lanjut dan akan mengambil tindakan undang-undang. – KOSMO! ONLINE.


Wanita jadi bilionair selepas bercerai dengan taikun China
Oleh KOSMO!

8 April 2023, 4:30 pm
BEIJING – Seorang taikun teknologi China, Zhou Hongyi mencapai persetujuan dengan bekas isterinya, Hu Huan untuk memindah milik  saham bernilai lebih AS$1 bilion (RM4.40 bilion) daripada syarikat keselamatan siber, Qihoo 360 Technology kepada wanita berkenaan sebagai sebahagian daripada penyelesaian perceraian mereka, lapor portal berita inshorts semalam.
Menurut agensi berita Bloomberg, Hongyi memberikan 6.25 peratus kepentingan saham bernilai kira-kira AS$1.3 bilion (RM5.72 bilion) kepada Huan selepas rundingan perceraian mereka, demikian menurut pemfailan syarikat tersebut.
Pasangan itu telah mendirikan rumah tangga lebih 20 tahun lalu.
Huan bukanlah pekerja di syarikat itu dan bukan pemegang saham sebelum perjanjian tersebut.
Hongyi, 52 yang merupakan pengerusi syarikat tersebut bagaimanapun kekal sebagai pemegang saham yang mengawal syarikat berkenaan.
Huan dilahirkan pada 1971 dan merupakan warganegara China sebelum menjadi penduduk tetap Singapura.

Taikun itu menyahsenaraikan Teknologi Qihoo 360 miliknya daripada Bursa Saham New York pada Julai 2016 dan mula berdagang pada Februari 2018 di Shanghai dan syarikat yang sama dikenali sebagai 360 Security Technology di bandar raya tersebut.
Menurut majalah Forbes, nilai kekayaan bersih taikun itu kini berjumlah AS$2.7 bilion (RM11.89 bilion). – Agensi


UMNO tidak desak, hasut cuma beri sokongan pengampunan Najib
Oleh WAT KAMAL ABAS

8 April 2023, 3:39 pm
TAIPING – Tindakan langkah Majlis Tertinggi (MT) UMNO memohon untuk mengadap bagi mempersembahkan warkah rayuan kepada Yang di-Pertuan Agong (YDPA) adalah bagi mendapatkan pertimbangan dan bukannya bertujuan mendesak atau menghasut.
Pengerusi UMNO Perak, Datuk Seri Saarani Mohamad berkata, ianya adalah bertujuan untuk membawa sebulat suara akar umbi dan menunjukkan sokongan UMNO terhadap permohonan pengampunan itu.
“Ramai ahli UMNO diseluruh negara termasuk penyokong UMNO menghantar surat dan mesej di aplikasi WhatsApp ‘komplen’ kata seolah -olah UMNO tidak berbuat apa-apa dalam membantu pihak keluarga DSNR (Datuk Seri Najib Tun Razak) bagi mendapatkan pengampunan Agong.
“Oleh kerana itu, MT UMNO telah mesyuarat dan memutuskan untuk mempersembahkan warkah rayuan kepada Seri Paduka Baginda agar dapat memberi pertimbangan pengampunan penuh sebagaimana kuasa yang diperuntukkan di bawah Perkara 42(1) Perlembagaan Persekutuan dan kita bukannya bertujuan mendesak atau menghasut.” katanya kepada pemberita selepas selesai merasmikan Program Bantuan Meriah Beraya Sejahtera Bersama Kerajaan Negeri Perak Sempena Aidilfitri 2023 di Pasaraya Hari -Hari Kamunting di sini hari ini.
Menurutnya, seperti yang telah sedia maklum bahawa Mahkamah Persekutuan telah membuat undian 4-1 baru-baru ini dan hukuman penjara itu dikekalkan terhadap Najib.
“Kita turut bersimpati tetapi kita kena faham bahawa mengikut lunas undang-undang, peluang terakhir DSNR adalah mendapatkan peluang pengampunan YDPA.

“Jadi YDPA akan membuat keputusan berasaskan kepada permohonan daripada keluarga atau pun orang-orang yang terlibat,” katanya. – KOSMO! ONLINE


Polis serbu salah rumah, tembak mati lelaki tidak bersalah
Oleh KOSMO!

8 April 2023, 3:39 pm
WASHINGTON  – Polis di negeri New Mexico, Amerika Syarikat (AS) menembak mati seorang lelaki di kediaman yang salah selepas menerima aduan mengenai keganasan rumah tangga, lapor laman berita Wion News semalam.
Jabatan Polis Farmington menerima aduan sekitar pukul 11.30 malam (waktu tempatan) pada Rabu lalu mengenai keganasan rumah tangga di alamat 5308 Valley View Avenue.
Setibanya di lokasi kejadian, anggota polis terbabit tersilap menuju ke kediaman berlainan iaitu 5305 Valley View Avenue dan mengetuk pintu rumah tersebut.
Apabila tiada jawapan, mereka meminta pemanggil untuk membuka pintu.
Selepas itu, kamera badan seorang anggota polis menunjukkan seorang lelaki bernama Robert Dotson, 52, membuka pintu rumahnya dengan bersenjatakan pistol.
Keadaan menjadi lebih buruk apabila anggota polis melepaskan tembakan yang mengenai Dotson.

Apabila mendengar bunyi tembakan, isteri mangsa yang juga bersenjatakan pistol, melepaskan tembakan dari laluan menghala ke arah pintu. Selepas menyedari kehadiran polis, wanita itu meletakkan senjata dan mematuhi arahan.
“Dotson maut akibat terkena tembakan dan disahkan meninggal dunia di lokasi kejadian oleh Pejabat Penyiasatan Perubatan. Isterinya yang tidak cedera tidak didakwa melakukan jenayah,” demikian kenyataan polis.
Kes itu kini dalam siasatan dan pejabat peguam daerah akan memutuskan sama ada anggota-anggota polis yang terlibat dan tindakan mereka memerlukan siasatan  lanjut. – Agensi


Saya dan Shila Amzah tidak tinggal serumah – Ubai
Oleh MOHAMMAD SHAHEMY AZMI

8 April 2023, 3:34 pm
PETALING JAYA – Pempengaruh media sosial, Ubai menafikan dakwaan segelintir yang menuduhnya bersekedudukan dengan kekasihnya, penyanyi Shila Amzah.
Ubai atau nama lengkapnya Muhammad Ubaidillah Mohd Zulkefli bagaimanapun mengakui pernah beberapa kali datang ke rumah penyanyi itu untuk berbuka dan moreh namun bukan seorang diri.
“Sha (panggilan Shila Amzah) memang duduk seorang diri. Kadang-kadang saya ajak kawan-kawan tempat kerja untuk berbuka puasa atau moreh di rumahnya.
“Boleh dikatakan setiap kali ‘live’ dalam TikTok, pasti ada yang bertanya sama ada kami tinggal serumah atau tidak. Kami pun sudah lali apabila kerap ditanya dengan soalan yang sama.
“Nak cakap duduk serumah itu jauh sekali. Apatah lagi ibu saya sekarang pun kurang sihat. Jadi fokus untuk ibu saya lebih utama,” katanya dalam temu bual bersama Hlive!
Tambah lelaki berusia 25 tahun itu, Shila amat profesional untuk menangani isu sebegitu kerana sudah lama berada dalam industri, berbanding dirinya yang masih lagi baharu.

“Bila Sha buat live, mesti orang akan tanya mana Ubai? Bila kami buat live bersama, orang tanya pula kami duduk serumah ke?
“Sha sangat profesional kerana dia sudah lama berada dalam industri untuk berdepan isu sebegini. Cuma saya masih lagi baharu,” kata Ubai.
Hari ini, kisah percintaan antara Shila dan Ubai semakin mencuri perhatian ramai selepas lelaki itu dilihat membeli sebentuk cincin untuk Shila.
Difahamkan, cincin yang dibeli Ubai untuk pelantun lagu Patah Seribu itu adalah sebagai tanda kepada hubungan cinta yang terjalin sejak awal tahun ini.
Menerusi sebuah perkongsian video yang dimuat naik malam tadi, pasangan kekasih itu dilihat berada di sebuah kedai barangan kemas, sekali gus mencetuskan spekulasi sana ada mereka bakal mendirikan rumah tangga tidak lama lagi. – KOSMO! ONLINE